AN COIMISIÚN EORPACH An Bhruiséil,30.3.2022 COM(2022) 142 final 2022/0095(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena mbunaítear creat chun ceanglais éicidhearthóireachta le haghaidh táirgí inbhuanaithe a leagan síos agus lena n‑aisghairtear Treoir 2009/125/CE (Téacs atá ábhartha maidir le LEE) {SEC(2022) 165 final} - {SWD(2022) 81 final} - {SWD(2022) 82 final} - {SWD(2022) 83 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Is iad príomhchuspóirí an rialacháin seo an tionchar diúltach atá ag saolré táirgí ar an gcomhshaol a laghdú agus feabhas a chur ar fheidhmiú an mhargaidh inmheánaigh. Is é is aidhm do na cuspóirí sin na fadhbanna agus na cúiseanna leo a bhfuil anailís déanta orthu sa mheasúnú tionchair a réiteach. Léiríonn siad go bhfuil táirgí ar fáil ar an margadh inmheánach a ghineann drochthionchair neamhriachtanacha ar an gcomhshaol. Rannchuidíonn an Rialachán seo freisin le cuspóirí bheartas tionsclaíoch AE chun borradh a chur faoi sholáthar earraí inbhuanaithe agus éileamh orthu, chun táirgeadh inbhuanaithe a bhaint amach, agus chun cothrom iomaíochta a áirithiú le haghaidh táirgí a dhíoltar ar an margadh inmheánach. Teastaíonn ceanglais chomhchuibhithe is infheidhme ar fud an tionscail, modhanna éifeachtúla chun iad a chomhlíonadh, forfheidhmiú cuí, faireachas margaidh treisithe agus rialuithe custaim bunaithe ar anailís riosca. Tá ról ríthábhachtach ag táirgí i saol shaoránaigh AE agus tá líon, réimse agus éagsúlacht na dtáirgí atá ar fáil dúinn ag dul i méid i gcónaí. Leis na céimeanna teicneolaíocha atá tagtha chun cinn le blianta fada anuas, tá méadú tagtha ar ár spleáchas orthu freisin: ó tháirgí TFC a choinnigh muid ceangailte le linn na géarchéime COVID‑19, go dtí an troscán agus na fearais a chabhraíonn linn chun ár dtithe a reáchtáil go laethúil. Tá saorghluaiseacht táirgí riachtanach chun feidhmiú an mhargaidh inmheánaigh a áirithiú, rud atá ina bhunchloch i gcónaí d’iomaíochas chuideachtaí AE agus do rogha tomhaltóirí. Tríd an gcur chuige éicidhearthóireachta a chur i bhfeidhm maidir le réimse an‑leathan táirgí agus trína chur ar a chumas raon leathan ceanglas táirge spriocdhírithe a leagan síos, féachtar leis an rialachán seo aghaidh a thabhairt ar na tionchair is díobhálaí atá ag táirgí ar an gcomhshaol. Dá bhrí sin, leagtar síos leis creat chun ceanglais éicidhearthóireachta a leagan síos bunaithe ar na gnéithe inbhuanaitheachta agus ciorclaíochta a liostaítear sa Phlean Gníomhaíochta um an nGeilleagar Ciorclach, amhail marthanacht táirgí, in‑athúsáideacht, uasghrádaitheacht agus indeisitheacht, substaintí ar ábhar imní iad a bheith i dtáirgí, éifeachtúlacht fuinnimh an táirge agus éifeachtúlacht acmhainní, inneachar athchúrsáilte táirgí, athmhonarú táirgí agus athchúrsáil ar ardchaighdeán agus chun an lorg carbóin agus an lorg comhshaoil táirgí a laghdú. Tríd an méid sin a dhéanamh, cuideoidh sé le spriocanna foriomlána aeráide, comhshaoil agus fuinnimh an Aontais a bhaint amach, agus tacóidh sé leis an bhfás eacnamaíoch, le poist a chruthú agus leis an gcuimsiú sóisialta. Trí chur lena fhad a mhaireann ábhair, a chinntiú go gcoimeádfaidh ábhair a luach chomh fada agus is féidir, agus borradh a chur faoi úsáid ábhair athchúrsáilte i dtáirgí, déanfaidh sé scaradh na forbartha eacnamaíche ó úsáid acmhainní nádúrtha a chur chun cinn, sin agus laghdú na spleáchas ábhartha, agus ar an gcaoi sin cothóidh sé neamhspleáchas straitéiseach oscailte an Aontais, maille lena athléimneacht. Chuir roinnt imeachtaí a tharla le déanaí i gcuimhne dúinn na leochaileachtaí a d’fhéadfadh a bheith ag slabhraí soláthair domhanda. Tá an rialachán seo mar chuid de phacáiste tionscnamh a chuir an Coimisiún i láthair a bhaineann le táirgí inbhuanaithe agus a chothaíonn roghanna inbhuanaithe táirgí. Áirítear sa phacáiste tionscnaimh earnálacha spriocdhírithe maidir le teicstílí agus táirgí foirgníochta, lena dtugtar aghaidh ar tháirgí a bhfuil an tionchar is mó acu ar an gcomhshaol agus ar an aeráid, agus tionscnamh chun cumhacht a thabhairt do thomhaltóirí san aistriú glas, trí chosaint níos fearr in aghaidh cleachtais éagóracha agus faisnéis níos fearr. Ar deireadh, go dtí go mbeidh an rialachán seo i bhfeidhm, áiritheoidh an Coimisiún go leanfar den obair faoin Treoir maidir leis an Éicidhearthóireacht atá ann faoi láthair lena n‑áirítear é sin a dhéanamh trí Phlean Oibre nua um an Éicidhearthóireacht agus um an Lipéadú Fuinnimh le haghaidh na tréimhse 2022-2024 a ghlacadh, plean lena dtabharfar aghaidh ar tháirgí nua a bhaineann le fuinneamh agus ina ndéanfar uaillmhian na dtáirgí sin atá á rialáil cheana a thabhairt cothrom le dáta agus a mhéadú. •Comhsheasmhacht le forálacha beartais atá sa réimse beartais cheana Leathnófar leis an Rialachán seo raon feidhme na Treorach maidir leis an Éicidhearthóireacht i dtéarmaí táirgí agus cineálacha nua ceanglas araon. Ar mhaithe le soiléireacht dhlíthiúil, ba cheart an Treoir maidir leis an Éicidhearthóireacht a aisghairm dá bhrí sin. I bhfianaise raon feidhme leathan an rialacháin atá beartaithe, is gá a shainiú a mhéid is féidir conas a bhaineann sé leis an reachtaíocht atá ann cheana is infheidhme maidir leis na táirgí a chumhdaítear, agus le tionscnaimh eile a bhaineann lena spriocanna nó atá ábhartha maidir lena spriocanna. Is é an aidhm atá ann dúbailt a chosc d’fhonn an t‑ualach riaracháin ar ghnólachtaí agus ar údaráis a íoslaghdú. Is é an cur chuige ginearálta go leagfar síos leis an Rialachán seo ceanglais i gcás nach dtugtar aghaidh ar ghnéithe inbhuanaitheachta comhshaoil sa reachtaíocht atá ann cheana, nó i gcás nach dtugtar aghaidh go leordhóthanach ar ghnéithe inbhuanaitheachta comhshaoil. Beidh feidhm, dá bhrí sin, ag prionsabal ginearálta an dlí, lex specialis derogat legi generali, (i gcás ina mbeidh forlámhas ag rialacha níos sonraí ar rialacha níos ginearálta). Le bheith níos sonraí, cumhdaítear dhá chatagóir leis an gcur chuige: reachtaíocht táirge-shonrach agus reachtaíocht lena dtugtar aghaidh ar ghnéithe cothrománacha. Tagraíonn reachtaíocht táirge-shonrach do reachtaíocht atá dírithe ar tháirge sonrach nó ar ghrúpa táirgí dea-shainithe, lena rialaítear go minic gnéithe sábháilteachta den chuid is mó (e.g. maidir le cadhnraí, bréagáin, glantaigh agus pacáistíocht). Níl sé indéanta sonraíochtaí a sholáthar maidir le gach píosa reachtaíochta atá táirge-shonrach atá ann cheana ar leibhéal ginearálta an Rialacháin seo. Mar sin féin, sula socróidh an Coimisiún ceanglais nithiúla ar leibhéal atá sonrach ó thaobh an táirge de trí bhearta faoin Rialachán seo, déanfaidh an Coimisiún measúnú mionsonraithe ar aon fhorluí nó coinbhleachtaí a d’fhéadfadh a bheith ann leis an reachtaíocht atá ann cheana chun dúbláil ceanglas a sheachaint agus chun é a sheachaint ualach iomarcach a chur ar ghnólachtaí. Mar phrionsabal, ní bheidh feidhm ag an Rialachán seo ach maidir le táirgí nach gcumhdaítear faoin reachtaíocht atá ann cheana, nó nuair nach dtugtar aghaidh go leordhóthanach sa reachtaíocht ar inbhuanaitheacht na dtáirgí sin. Ina theannta sin, áireofar ceanglais táirge-shonracha faoin Rialachán seo i ngníomhartha tarmligthe agus dá bhrí sin ní féidir iad a chur in ionad ceanglais a leagtar síos trí ghníomhartha reachtacha amhail treoracha nó rialacháin (cé gur féidir leo a bheith níos sonraí), de réir phrionsabal ordlathas na norm. Maidir le táirgí foirgníochta go háirithe, cé go mbeidh siad faoi raon feidhme an Rialacháin seo, i bhfianaise an ghá atá ann na hidirnaisc láidre idir a bhfeidhmíocht chomhshaoil agus struchtúrach, lena n‑áirítear a sláinte agus a sábháilteacht, a bhainistiú, leagfar síos ceanglais éicidhearthóireachta faoin Rialachán athbhreithnithe (AE) Uimh. 305/2011 (an Rialachán maidir le Táirgí Foirgníochta), ach amháin i gcás táirgí foirgníochta a bhaineann le fuinneamh atá á rialú cheana faoin Treoir maidir leis an Éicidhearthóireacht atá ann cheana. Tagraíonn reachtaíocht lena rialaítear gnéithe cothrománacha do reachtaíocht lena dtugtar aghaidh ar ghnéithe cothrománacha faoin Rialachán seo maidir le raon leathan táirgí, amhail na rialacha REACH lena rialaítear ceimiceáin agus lena deonaítear cumhachtuithe i ndáil le substaintí ceimiceacha i dtáirgí. I gcás ina dtugtar aghaidh sa reachtaíocht cheana féin ar ghnéithe sonracha a chumhdaítear leis an Rialachán seo, nó ina bhféadfaí aghaidh a thabhairt ar na gnéithe sin ar bhealach níos cothrománaí, is léir go bhfuil gá agus deis ann a shonrú conas a bhaineann sé sin leis an Rialachán seo ar leibhéal níos ginearálta. Ar an gcaoi chéanna, leis an Rialachán seo cuirfear leis an gcreat ginearálta a leagtar síos don fhaireachas margaidh sa Rialachán maidir le Faireachas Margaidh, agus cuirfear na forálacha in oiriúint i gcás inar gá d’aidhmeanna sonracha an Tionscnaimh. Féach Roinn 7.9 agus Iarscríbhinn 14 a ghabhann leis an measúnú tionchair, ina bhfuil sonraí faoin gcaoi a n‑idirghníomhaíonn an Tionscnamh agus an chaoi a bhfuil sé i gcomhréir leis an reachtaíocht atá ann cheana agus leis an reachtaíocht atá ag teacht chun cinn. Ar deireadh, leanfaidh an Rialachán maidir le Lipéadú Fuinnimh d’fheidhm a bheith aige i gcomhthráth leis an Rialachán atá beartaithe maidir le táirgí a bhaineann le fuinneamh. Áiritheofar comhleanúnachas. Ciallaíonn sé sin, mar shampla, nach mbeidh ar tháirgí den sórt sin, mar phrionsabal, ach an lipéad fuinnimh atá sonraithe faoin Rialachán maidir le Lipéadú Fuinnimh a bheith orthu. •Comhsheasmhacht le beartais eile de chuid an Aontais Cuireann an Rialachán seo le roinnt beartas de chuid an Aontais. Is é an Comhaontú Glas don Eoraip bunchloch an tionscnaimh seo, arb é atá ann straitéis fáis chun an tAontas Eorpach a chlaochlú ina shochaí chóir agus rathúil, ina mbeidh geilleagar nua-aimseartha agus iomaíoch, atá tíosach ó thaobh acmhainní de, nach mbeidh aon ghlan‑astaíochtaí gás ceaptha teasa ann faoi 2050, agus ina mbeidh an fás eacnamaíoch díchúpláilte ó úsáid acmhainní. D’fhógair Comhaontú Glas don Eorpa an straitéis thionsclaíoch nua don Eoraip agus don Phlean Gníomhaíochta um an nGeilleagar Ciorclach, a foilsíodh le chéile i mí an Mhárta 2020.

Leagtar amach i straitéis thionsclaíoch le haghaidh na hEorpa 2020 de chuid an Choimisiúin Eorpaigh uaillmhian uileghabhálach an Aontais ‘an dá aistriú’ i dtreo neodracht aeráide agus ceannaireacht dhigiteach a chothú. Is léiriú í ar an gComhaontú Glas don Eoraip chun aird a tharraingt ar an ról tábhachtach nach mór do thionscal na hEorpa a imirt ina leith sin, trína lorg carbóin agus ábhair a laghdú agus trí chiorclaíocht a leabú ar fud an gheilleagair. Cuirtear i dtábhacht leis an gá atá ann bogadh ó shamhlacha traidisiúnta, agus athrú ó bhonn a dhéanamh ar an mbealach a ndéanaimid táirgí a dhearadh, a dhéanamh, a úsáid agus a dhiúscairt. In 2021, d’fhoilsigh an Coimisiún nuashonrú ar an Straitéis Eorpach maidir le tionsclaíocht, rud a threisíonn príomhtheachtaireachtaí straitéis 2020 agus lena gcuirtear raon uirlisí breise cur chun feidhme ar fáil. Is é is aidhm don Phlean Gníomhaíochta um an nGeilleagar Ciorclach (CEAP), i measc gnéithe eile, spreagadh a thabhairt d’fhorbairt príomhmhargaí le haghaidh táirgí atá neodrach ó thaobh na haeráide de agus atá inbhuanaithe, san Aontas agus níos faide i gcéin. Chun an méid sin a bhaint amach, bunaítear creat beartais maidir le táirgí inbhuanaithe, lena n‑áirítear bearta i dtrí réimse leathana: dearadh táirgí inbhuanaithe a chothú; tomhaltóirí agus ceannaitheoirí poiblí a chumhachtú; agus ciorclaíocht i bpróisis táirgthe a chur chun cinn. Cé go bhfuil na trí réimse den chreat beartais do tháirgí inbhuanaithe sineirgeach lena chéile, leis an rialachán seo dírítear go príomha ar na bearta a leagtar amach sa chéad réimse (dearadh táirgí inbhuanaithe) arb é is aidhm dóibh táirgí a chur in oiriúint do gheilleagar a bheidh neodrach ó thaobh aeráide de, tíosach ar acmhainní agus ciorclach, dramhaíl a laghdú agus a áirithiú go mbeidh feidhmíocht na gceannródaithe inbhuanaitheachta ina gnáthchleachtas de réir a chéile. Mar a fógraíodh sa CEAP, is é croílár an tionscnaimh reachtaigh seo raon feidhme na Treorach maidir leis an Éicidhearthóireacht a leathnú thar tháirgí a bhaineann le fuinneamh ionas go gcumhdófar léi an réimse is leithne táirgí is féidir agus go gcuideoidh sí le geilleagar ciorclach a bhaint amach. Ba cheart go ndéanfadh na ceanglais maidir le táirgí a leagtar amach sa reachtaíocht seo na ceanglais a leagtar amach faoi thionscnaimh eile CEAP a chomhlánú agus a neartú. Go háirithe, ba cheart go gcabhródh na ceanglais maidir le táirgí a leagtar amach sa reachtaíocht seo leis na cuspóirí a bhaint amach agus go mbeidís i gcomhréir le bearta eile maidir le príomhshlabhraí luacha a shainítear i gcur chun feidhme CEAP, amhail straitéis an AE le haghaidh teicstílí inbhuanaithe agus ciorclacha. Ina theannta sin, feabhsóidh an tionscnamh maidir le tomhaltóirí a chumhachtú don aistriú glas le faisnéis faoi tháirgí a fheabhsú ag an bpointe díola, go háirithe maidir lena marthanacht agus a n‑indeisitheacht, agus cabhrófar le cosc a chur le glas‑snasú agus le dífheidhmeacht anabaí a sheachaint. Leis an tionscnamh ón gCoimisiún maidir le hMaímh Ghlasa atá ar na bacáin comhlánófar bearta sa reachtaíocht seo freisin, trí iontaofacht, inchomparáideacht agus infhíoraitheacht maíomh comhshaoil i leith táirgí a mhéadú, trí cheanglais go dtabharfar bunús le héilimh den sórt sin agus go bhfíorófar iad trí mhodhanna anailíse saolré a úsáid, an modh tomhais táirge maidir le lorg comhshaoil san áireamh. Ina theannta sin, beidh cuspóirí na reachtaíochta seo á dtacú a thuilleadh ag an reachtaíocht maidir le Dícheall Cuí Inbhuanaithe Corparáideach, go háirithe na rialacha díchill chuí comhshaoil a leagtar síos léi do chuideachtaí. Ar deireadh, beidh na ceanglais ina gcuidiú freisin chun spriocanna aeráide an Aontais a bhaint amach: déanfaidh siad ionstraimí a bhfuil fócas níos dírí acu ar an aeráid a shineirgiú agus a chomhlánú trí dhul níos faide ná táirgeadh ábhar bunúsach/comhpháirteanna bunúsacha ábhair chun táirgí deiridh a chumhdach iad féin. Leis sin, beifear in ann gníomhú maidir le tionchair dhiúltacha a ghintear feadh an tslabhra luacha iomláin (astaíochtaí leabaithe táirge ar feadh a shaolré, nó iarmhairtí diúltacha eile san áireamh), agus leis sin tacaítear go díreach le cuspóirí an Chomhaontaithe Ghlais agus i gcomhréir leis an bprionsabal ‘gan dochar suntasach a dhéanamh’. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra bunaithe ar Airteagal 114 den Chonradh ar Fheidhmiú an Aontais Eorpaigh (CFAE), airteagal atá le húsáid i gcás bearta a bhfuil sé d’aidhm acu an margadh inmheánach a bhunú nó a fheidhmiú. Bhí an Treoir maidir leis an Éicidhearthóireacht (an Treoir a bheartaíonn an Coimisiún a aisghairm leis an rialachán seo) bunaithe ar Airteagal 95 den Chonradh ag bunú an Chomhphobail Eorpaigh (Airteagal 114 CFAE anois). Baineann na saincheisteanna a dtéitear i ngleic leo leis an margadh inmheánach, míchothrom iomaíochta do chuideachtaí atá ag iarraidh cineálacha cur chuige níos inbhuanaithe a chur chun feidhme nó nach gcumhdaíonn rialacha reatha an Aontais ach gnéithe inbhuanaitheachta táirgí san áireamh. Ciallaíonn sé sin nach bhfuil aon tacar cuimsitheach ceanglas ann chun a áirithiú go mbeidh gach táirge a chuirtear ar mhargadh AE ag éirí níos inbhuanaithe. Mar thoradh air sin, tá roinnt cur chuige á nglacadh ag na Ballstáit ar an leibhéal náisiúnta (atá in gcúis le hilroinnt an mhargaidh inmheánaigh) agus níl forfheidhmiú na rialacha maidir le hÉicidhearthóireacht atá ann faoi láthair leordhóthanach ná cothrom. Mar gheall ar an easpa rialacha leordhóthanacha cuimsitheacha maidir leis an margadh inmheánach, tá deis ann le haghaidh na dtionscnamh a d’fhorbair na Ballstáit nó tionscail a dhéanann dochar d’fheidhmiú an mhargaidh inmheánaigh trí bhacainní, ilroinnt agus cuir chuige neamhleanúnacha fhéideartha a chruthú. Ina theannta sin, in éagmais sraith chuimsitheach ceanglas lena sainítear ceanglais inbhuanaitheachta comhshaoil nó éicidhearthóireachta táirgí, d’fhéadfadh sé nach gcáileodh an táirge céanna a mheastar a bheith inbhuanaithe i mBallstát amháin mar tháirge inbhuanaithe i mBallstát eile. Anuas air sin, is dócha go gcuirfidh reachtaíocht náisiúnta a glacadh le déanaí iallach ar mhonaróirí (agus miondíoltóirí) atá ag feidhmiú thar theorainneacha AE raon oibleagáidí náisiúnta éagsúla a chomhlíonadh, oibleagáidí atá éagsúil ó Bhallstát go Ballstát. Leis na hoibleagáidí nua náisiúnta sin, ceanglais faisnéise maidir le hoibríochtaí teicniúla a dhéantar ar fheistí leictreonacha athchóirithe, fad ama chomhoiriúnacht na mbogearraí sa Fhrainc agus oibleagáidí tuairiscithe maidir le hearraí marthanacha gan díol sa Ghearmáin a láimhseáil ina measc, léirítear go soiléir go bhfuil treocht ann gníomh rialála a dhéanamh trí cheanglais éicidhearthóireachta a leagan síos maidir le hearraí. Dá bhrí sin, mura ndéanfar beart ar leibhéal an Aontais, is cinnte go dtiocfaidh méadú ar na hoibleagáidí náisiúnta agus méadófar ilroinnt an mhargaidh. Is iad na fadhbanna a leagtar amach thuas an réasúnaíocht is bun leis an togra seo a bhunú ar Airteagal 114 CFAE. •Coimhdeacht (i gcás inniúlacht neamheisiach) Ceisteanna tástála riachtanais maidir le cé acu is féidir nó nach féidir cuspóirí an togra a bhaint amach go leordhóthanach le gníomhaíocht a dhéanfadh na Ballstáit ina n‑aonar. Maidir leis an tástáil sin, tá sé fíor-riachtanach sraith chomhchuibhithe rialacha a chur i bhfeidhm chun margadh inmheánach comhchuibhithe agus dea-fheidhmiúil a bhaint amach do tháirgí inbhuanaithe ar fud na mBallstát uile, agus dá bhrí sin cothrom iomaíochta a thabhairt do ghnólachtaí atá ag oibriú ar an margadh inmheánach. Áirítear leis sin ceanglais maidir le táirgí agus an oibleagáid faisnéis iontaofa a sholáthar d’úsáideoirí. Ní bheadh na Ballstáit in ann bearta a bhaineann leis an raon feidhme sin a achtú gan éagsúlachtaí a chruthú sna ceanglais maidir le gnó agus bacainní ar shaorghluaiseacht táirgí, ar ualach rialála agus ar chostais iomarcacha do ghnólachtaí. Ina theannta sin, dá ngníomhódh na Ballstáit astu féin, is cinnte go gcruthófaí uirlisí éagsúla a d’fhágfadh go mbeadh roghanna tomhaltóirí níos casta. Dá ngníomhódh na Ballstáit ina n‑aonar, bheadh baol mór ann go mbeadh córais iomaíocha éagsúla ann a bheadh bunaithe ar mhodhanna agus ar chineálacha éagsúla cur chuige, go háirithe i gcás táirgí a thrádáiltear ar fud an mhargaidh inmheánaigh. Cruthaítear leis sin ilroinnt na margaí agus is dócha go mbeidh leibhéil éagsúla feasachta agus faisnéise ann maidir le feidhmíocht comhshaoil táirgí ar fud an Aontais agus costais bhreise do chuideachtaí a bhíonn ag trádáil ar fud Bhallstáit an Aontais. Leis an tástáil éifeachtachta seiceáiltear an bhfuil gníomhaíocht ar leibhéal an Aontais níos éifeachtaí ná gníomhaíocht ar an leibhéal náisiúnta. Maidir leis an tástáil sin, is le gníomhaíocht ar leibhéal an Aontais amháin is féidir ceanglais chomhchuibhithe maidir le táirgí agus ceanglais faisnéise a shocrú maidir le gnéithe inbhuanaitheachta is infheidhme ar fud an Aontais, saorghluaiseacht earraí a áirithiú agus faisnéis ábhartha agus iontaofa a sholáthar do thomhaltóirí faoi thréithe inbhuanaithe agus gnéithe ciorclacha táirgí sa Bhallstát ina gceannaítear iad. Is léir go bhfuil breisluach ag baint le ceanglais a leagan síos ar leibhéal an Aontais, mar go gcruthófar leis sin margadh inmheánach comhchuibhithe agus dea-fheidhmiúil ar fud na mBallstát uile agus, dá bhrí sin, beidh cothrom iomaíochta ann do ghnólachtaí atá ag feidhmiú ar an margadh inmheánach. Trí íoscheanglais chomhchuibhithe agus ceanglais faisnéise a shocrú ar leibhéal an Aontais, cuirfear táirgí inbhuanaithe agus cleachtais chiorclacha chun cinn i ngach Ballstát, rud a chruthóidh margadh níos mó agus níos éifeachtúla agus, dá bhrí sin, níos mó dreasachtaí don earnáil tionsclaíochta iad a fhorbairt. Ar deireadh, cuireann méid an mhargaidh inmheánaigh mais chriticiúil ar fáil a chuireann ar chumas an AE inbhuanaitheacht táirgí a chur chun cinn agus tionchar a imirt ar dhearadh táirgí agus ar bhainistiú slabhra luacha ar fud an domhain. •Comhréireacht Ní théann an togra thar a bhfuil riachtanach chun creat rialála a sholáthar chun ceanglais éicidhearthóireachta a fhorbairt le haghaidh na réimse is leithne táirgí. Leanfaidh an Coimisiún den chur chuige a leanadh maidir leis an Treoir maidir leis an Éicidhearthóireacht i ndáil le bearta cur chun feidhme a eisiúint, bunaithe ar mheasúnuithe tionchair a rinneadh i gcomhréir le treoirlínte an Choimisiúin maidir le Rialáil Níos Fearr. Dá bhrí sin, déanfaidh sé anailís ar an tionchar eacnamaíoch agus comhshaoil a bheadh ag roghanna éagsúla i gcás gach sraith ceanglas. Leis sin beifear in ann an chomhréireacht a choinneáil ar bun. Tá an togra ceaptha mar chreat solúbtha chun comhréireacht a áirithiú. Ar an gcúis sin, ní leagfar síos leis aon chritéir ná spriocanna maidir leis na ceanglais ach amháin má tá bonn cirt leo ar bhonn measúnú roimh ré. Chun comhréireacht a áirithiú, ní mór údar cuí a bheith le gach ceanglas aonair sula gcuirfear i bhfeidhm é maidir le haon ghrúpa táirgí. Ach ceanglais, critéir nó spriocanna a leagan síos ar leibhéal na ngrúpaí táirgí dea-shainithe, beifear in ann measúnú cúramach a dhéanamh ar na tionchair. Cuirfidh sé sin ar a chumas don Choimisiúin an breisluach agus an chomhréireacht a chur san áireamh maidir le ceanglais, spriocanna nó critéir a leagan síos ag brath ar shaintréithe na dtáirgí, ar a bpróisis mhonaraíochta agus ar a staid sa mhargadh.

•An rogha ionstraime Socrófar le Rialachán ceanglais dhíreacha ar na hoibreoirí uile, rud a sholáthróidh an deimhneacht dhlíthiúil is gá agus an raon feidhme le haghaidh margadh atá comhtháite go hiomlán a fhorfheidhmiú ar fud an Aontais. Áirithítear le rialachán freisin go gcuirtear oibleagáidí chun feidhme san am céanna agus ar an mbealach céanna sna 27 mBallstát go léir. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana I mí an Mhárta 2019, d’fhoilsigh an Coimisiún doiciméad inmheánach oibre dar teideal Táirgí Inbhuanaithe sa Gheilleagar Ciorclach – I dtreo Creat do Bheartas an Aontais maidir le Táirgí a rannchuideoidh leis an nGeilleagar Ciorclach. Rinneadh scrúdú sa tuarascáil sin ar a mhéid a chuireann beartais an Aontais Eorpaigh le táirgí leis an aistriú chuig geilleagar ciorclach, agus ar an gcaoi a bhféadfaí rannchuidiú níos láidre leis sin. Fuarthas amach nach ann d’aon ionstraim beartais uileghabhálach chomhtháite de chuid an AE a chumhdaíonn táirgeadh agus tomhaltas inbhuanaithe na dtáirgí uile agus/nó infhaighteacht agus iontaofacht na faisnéise faoi na táirgí sin do thomhaltóirí. Cé gur dearbhaíodh sna meastóireachtaí leantacha a rinneadh ar an Treoir maidir leis an Éicidhearthóireacht gur léir go bhfuil sí ábhartha agus éifeachtach mar uirlis rialála, shainaithin siad an fhéidearthacht cur chun feidhme agus forfheidhmiú a fheabhsú. Tugadh faoi deara sna meastóireachtaí sin, mar shampla, ‘cé go n‑aithnítear go forleathan gur féidir leis an Treoir maidir leis an Éicidhearthóireacht agus na bearta cur chun feidhme freastal ar ghnéithe éifeachtúlachta fuinnimh de phlean gníomhaíochta SCP/SIP agus de bheartas AE maidir le héifeachtúlacht acmhainní freisin, molann roinnt ionadaithe ó na Ballstáit agus eagraíochtaí neamhrialtasacha comhshaoil go bhfuil deiseanna caillte acu mar thoradh ar an gcumhdach teoranta a rinneadh ar bhearta eile comhshaoil a chur chun feidhme’. Cuireadh i dtábhacht sa mheastóireacht freisin acmhainneacht neamhshaothraithe na Treorach aghaidh a thabhairt ar ghnéithe nach mbaineann le héifeachtúlacht fuinnimh, agus baineadh de thátal as ‘go bhféadfadh sé gur feabhsuithe neamhfhuinnimh iad nár tugadh aghaidh orthu mar thoradh ar raon feidhme an táirge, ar roghanna beartais nó ar an mbunanailís theicniúil’. •Comhairliúcháin leis na páirtithe leasmhara I gcomhréir leis na treoirlínte maidir le Rialáil Níos Fearr, rinneadh roinnt gníomhaíochtaí comhairliúcháin. –Comhairliúchán ar mheasúnú tionchair tosaigh ón 14 Meán Fómhair go dtí an 16 Samhain 2020. 193 freagra a fuarthas. –Comhairliúchán poiblí oscailte, a bhí ar siúl ón 17 Márta go dtí an 9 Meitheamh 2021: 626 freagra a fuarthas. –Sraith ceardlann ó mhí Aibreáin go mí Iúil 2021, a bhain le hábhair éagsúla a bhaineann leis an Tionscnamh um Tháirgí Inbhuanaithe, a raibh go leor rannpháirtithe ó roinnt grúpaí páirtithe leasmhara i láthair acu. –Suirbhé ar fhiontair bheaga agus mheánmhéide ón 26 Aibreán go dtí an 15 Meitheamh 2021. 332 freagra a fuarthas. –An dara suirbhé spriocdhírithe d’fhiontair bheaga agus mheánmhéide (FBManna) ón 20 Deireadh Fómhair go dtí an 4 Samhain 2021. Bhain an méid sin go príomha le saineolas na n‑eagraíochtaí a dhéanann ionadaíocht ar FBManna. 35 freagra a fuarthas. –Ceistneoirí saincheaptha a cuireadh faoi bhráid ionadaithe roghnaithe na bpáirtithe leasmhara ón 20 Bealtaine go dtí an 9 Meitheamh 2021. –Roinnt agallamh le páirtithe leasmhara a rinneadh le hionadaithe roghnaithe na bpáirtithe leasmhara. Ar an iomlán, léirigh na gníomhaíochtaí comhairliúcháin tacaíocht láidir ghinearálta do thionscnamh rialála lena gcumhdaítear inbhuanaitheacht táirgí. Thacaigh formhór na bpáirtithe leasmhara leis an tionscnamh chun raon leathan táirgí a chumhdach agus chun cur chuige saolré iomláine a ghlacadh i leith rialáil táirgí. Léirigh sé tacaíocht láidir chun raon feidhme na Treorach maidir leis an Éicidhearthóireacht atá ann faoi láthair a leathnú, le comhaontú ginearálta gur cheart tosaíocht a thabhairt do na hearnálacha a sainaithníodh sa Phlean Gníomhaíochta um an nGeilleagar Ciorclach 2020. Léirigh an t‑aiseolas gurbh fhearr (go háirithe monaróirí/allmhaireoirí) cur chuige lena gcuirtear sainiúlachtaí an táirge san áireamh go daingean. Tá comhaontú ginearálta ann go bhfuil an easpa reachtaíochta atá soiléir, cuimsitheach agus ceangailteach, agus an easpa faisnéise iontaofa, chomh maith le forfheidhmiú míchothrom na gceanglas éicidhearthóireachta uile ina mbacainn ar infhaighteacht táirgí inbhuanaithe ar mhargadh an Aontais a mhéadú. Tacaíonn tromlaigh shoiléire i ngach grúpa páirtithe leasmhara leis an smaoineamh pas táirge digiteach a thabhairt isteach, mar aon le dreasachtaí agus uirlisí chun éileamh ar tháirgí inbhuanaithe a spreagadh. Meastar gur gá gníomhaíochtaí forfheidhmiúcháin agus faireachais margaidh níos láidre a bheith ag gabháil le cur chun feidhme an tionscnaimh seo (e.g. cigireachtaí nó iniúchtaí). Leagtar amach na conclúidí mionsonraithe ó na comhairliúcháin leis na páirtithe leasmhara in Iarscríbhinn 2 a ghabhann leis an measúnú tionchair. •Bailiú agus úsáid saineolais Bhronn an Coimisiún conradh ar shaineolaithe seachtracha chun staidéar a dhéanamh chun cuidiú leis an measúnú tionchair a ghabhann leis an togra seo. Leis an staidéar sin, soláthraíodh cuid de na sonraí is bonn leis an anailís ar na roghanna beartais a leagtar amach sa doiciméad sin, agus cuireadh san áireamh iad ina dhiaidh sin sna bearta a áirítear sa togra reatha. D’oibrigh na saineolaithe i ndlúthchomhar leis an gCoimisiún i rith chéimeanna difriúla an staidéir. •Measúnú tionchair

Tá an togra bunaithe ar mheasúnú tionchair. Tar éis na saincheisteanna a tarraingíodh anuas i dtuairim dhiúltach an Bhoird um Ghrinnscrúdú Rialála an 17 Meán Fómhair 2021 a réiteach, tugadh tuairim dhearfach ar an measúnú tionchair an 21 Eanáir 2022. Ina thuairim dheiridh, d’iarr an Bord sonraí breise maidir leis an rogha roghanna, an modh a úsáidfear faoin rialachán agus an chaoi a leagfar síos na rialacha maidir le pasanna táirge digiteacha sa chleachtas. Is é an phríomhfhadhb a bhféachtar leis an tionscnamh seo a réiteach, na fofhadhbanna a bhaineann leis, agus tá na roghanna beartais a sainaithníodh mionsonraithe i Roinn 2 agus i Roinn 5.2 den mheasúnú tionchair. Tá tuairisc mhionsonraithe i Roinn 7 den mheasúnú tionchair ar an teaglaim tosaíochta de roghanna. In Iarscríbhinn 10 a ghabhann leis an measúnú tionchair tugtar forléargas achomair ar chostais agus ar thairbhí na bhforoghanna ar fad a ndearnadh anailís orthu, agus tá tuilleadh faisnéise in Iarscríbhinn 12 maidir leis na costais agus na sochair is dócha a bheidh ag baint leis an teaglaim tosaíochta de roghanna. Déantar achoimre ar na gnéithe sin ar fad san achoimre feidhmiúcháin a ghabhann leis an measúnú tionchair. I ngeall ar an ailtireacht chreata atá beartaithe, is deacair na costais bheachta a eascraíonn as na ceanglais a mheas go beacht. Ní thabhófar an chuid is mó díobh ach ag an dara céim, tar éis achtú na reachtaíochta tánaistí. Sna measúnuithe tionchair tiomnaithe a dhéanfar i ndáil le gach gníomh tarmligthe amach anseo, déanfar measúnú mionsonraithe ar na tionchair a bhfuil coinne leo, lena n‑áirítear ar oibreoirí tríú tíortha, i bhfianaise an fhógra a thabharfaidh EDT ina leith freisin. Ba cheart a thabhairt faoi deara, mar gheall ar ghlacadh an Togra ón gCoimisiún le haghaidh Treorach maidir le Dícheall Cuí Inbhuanaithe Corparáideach le linn an tionscnamh seo a ullmhú, gur measadh gurbh iomchuí ceanglais maidir le gnéithe sóisialta a eisiamh ó raon feidhme an togra reachtaigh seo. Mar a shonraítear sa téacs dlíthiúil, déanfar meastóireacht 8 bliana ó dháta chur i bhfeidhm an Rialacháin seo. I measc gnéithe eile, d’fhéadfaí a mheas sa mheastóireacht sin ceanglais shóisialta a áireamh sa chreat rialála. •Oiriúnacht rialála agus simpliú Meastar go gcruthófar leis an rialachán seo cothrom iomaíochta do ghnólachtaí atá ag feidhmiú sa mhargadh inmheánach. Is dócha go laghdóidh na ceanglais chomhchuibhithe atá molta ar leibhéal an AE na costais chomhlíonta fhoriomlána, ós rud é gur dócha go ngabhfaidh siad ionad na gceanglas iolrach atá ann cheana nó atá beartaithe ar an leibhéal náisiúnta. Tá coinne leis go ngnóthóidh táirgeoirí a úsáideann táirgeadh níos inbhuanaithe agus slabhraí soláthair trédhearcacha sciar de mhargadh an Aontais agus go méadóidh siad a n‑iomaíochas thar tháirgeoirí a úsáideann modhanna nach bhfuil chomh inbhuanaithe céanna. Cé gur mhol FBManna go bhféadfadh tionchair dhiúltacha áirithe eascairt as roinnt de na bearta faoin teaglaim tosaíochta de roghanna beartais a sainaithníodh sa mheasúnú tionchair, mheas roinnt mhaith acu freisin gur féidir iad sin a fhritháireamh agus breisluach a thabhairt le himeacht ama (mar gheall ar chaiteachas ábhartha laghdaithe, dílseacht mhéadaithe do chustaiméirí, rochtain níos fearr ar an margadh do tháirgí níos glaise, buntáistí ó thaobh clú de etc.). Ina theannta sin, d’fhéach an Coimisiún go sonrach ar bhealaí chun na tionchair dhiúltacha ar FBManna a mhaolú. Sonraítear iad sin in Iarscríbhinn 19 a ghabhann leis an measúnú tionchair a ghabhann leis seo, agus i bhforálacha sonracha an togra reatha. Chun críocha comhairliúcháin, agus é ag leanúint den sampla rathúil den Fhóram Comhairliúcháin atá ann faoi láthair faoin Treoir maidir leis an Éicidhearthóireacht, bunaítear leis an togra Fóram Éicidhearthóireachta ina bhfuil rannpháirtíocht chothrom ionadaithe na mBallstát agus na páirtithe leasmhara uile, amhail lucht tionscail, fiontair bheaga agus mheánmhéide agus an tionscal ceardaíochta, ceardchumainn, trádálaithe, miondíoltóirí, allmhaireoirí, grúpaí cosanta comhshaoil agus eagraíochtaí tomhaltóirí san áireamh. Tá an Fóram Éicidhearthóireachta teoranta do shaineolas a sholáthar don Choimisiún maidir leis an bplean oibre agus maidir le ceanglais éicidhearthóireachta a ullmhú, sula bhfeidhmíonn an Coimisiún a chumhachtaí tarmligthe go foirmiúil. Féadfaidh an Coimisiún grúpa saineolaithe breise a bhunú chun dul i gcomhairle leis na Ballstáit maidir leis na gníomhartha tarmligthe atá le glacadh faoin Rialachán seo, i gcomhréir le Comhaontú Idirinstitiúideach an 13 Aibreán 2016 maidir le Reachtóireacht Níos Fearr. Áirítear sa togra freisin pas táirge digiteach a chruthú chun faisnéis a bhaineann le táirgí a chlárú, a phróiseáil agus a chomhroinnt go leictreonach i measc gnólachtaí, údaráis agus tomhaltóirí sa slabhra soláthair. Meastar go méadóidh sé sin trédhearcacht, do ghnólachtaí sa slabhra soláthair agus don phobal i gcoitinne araon, agus go méadófar éifeachtúlachtaí i dtéarmaí aistriú faisnéise. Go háirithe, is dócha go gcuideoidh sé le faireachán agus forfheidhmiú an rialacháin a dhéanann an tAontas agus údaráis na mBallstát a éascú agus a chuíchóiriú. Is dócha freisin go soláthrófar uirlis faisnéise margaidh a d’fhéadfaí a úsáid chun oibleagáidí a athbhreithniú agus a bheachtú amach anseo. Aithníodh sa tuairim ón Ardán ‘Réidh don Todhchaí’ maidir le hÉicidhearthóireacht gur gá feabhas a chur ar inbhuanaitheacht táirgí agus gur gá oibleagáidí nua a thabhairt isteach agus an t‑ualach ar ghnólachtaí a choinneáil chomh híseal agus is féidir an tráth céanna. Rinne an tArdán naoi mholadh a breithníodh agus an reachtaíocht nua maidir le digitiú á dearadh; ag breithniú dó an t‑ualach atá ar FBManna; agus comhsheasmhacht agus soiléireacht a áirithiú. Mar shampla, a chur ar a gcumas do thomhaltóirí rochtain níos fearr a bheith acu ar fhaisnéis agus a áirithiú go bhfágann an Pas Táirge Digiteach gur féidir sreafaí faisnéise éifeachtúla a bheith ann de réir na gcleachtas is fearr; agus an fhéidearthacht bearta maolaitheacha a bheith ag gabháil leis na bearta faoin Rialachán seo chun g mbeidh leis go bhfanfaidh na tionchair comhréireach i gcónaí do FBManna. •Cearta bunúsacha D’fhéadfadh sochair a bheith ag ceanglais éicidhearthóireachta do chosaint agus do chur chun cinn na gceart bunúsach mar a leagtar síos i gCairt um Chearta Bunúsacha an Aontais Eorpaigh, an tsaoirse chun gnó a sheoladh (Airteagal 16), an ceart chun cosaint an chomhshaoil (Airteagal 37) agus an ceart chun cosaint tomhaltóirí (Airteagal 38) san áireamh. 4.IMPLEACHTAÍ BUISÉADACHA Tá impleachtaí airgeadais teoranta ag an togra do bhuiséad an Choimisiúin. Go sonrach, tá gá le 54 choibhéis lánaimseartha chun an rialachán agus na gníomhartha tarmligthe gaolmhara a chur chun feidhme go hiomlán thar an tréimhse 2022-2027 de Chreat Airgeadais Ilbhliantúil an Aontais (CAI). Bheadh gá le gealltanais nua maidir leis na línte buiséid atá ann cheana, arb ionann iad agus EUR 23 338 milliún faoi Cheannteideal 1 de CAI (An Margadh Aonair, Nuálaíocht agus Digiteach), EUR 43 912 milliún faoi Cheannteideal 3 (Acmhainní Nádúrtha agus an Comhshaol) agus EUR 38 621 milliún faoi Cheannteideal 7 (Caiteachas Riaracháin). Cumhdófar na gealltanais nua sna clúdaigh bhuiséadacha na gclár ábhartha atá ann cheana. Eascraíonn impleachtaí an bhuiséid go príomha ón obair seo a leanas: –idir 2022 agus 2026, athbhreithniú a dhéanamh ar 33 Rialachán ón gCoimisiún agus 5 bheart nua a ghlacadh faoin Treoir reatha maidir leis an Éicidhearthóireacht, nach féidir leis an bhfoireann atá ag obair ar chur chun feidhme na Treorach faoi láthair a dhéanamh; –suas le 18 ghníomh tharmligthe nua a ullmhú agus a ghlacadh idir 2024 agus 2027; chomh maith leis sin, ghlacfaí 12 ghníomh tharmligthe nua idir 2028 agus 2030, gníomhartha a mbeadh impleachtaí foirne agus buiséid ag baint leo in 2025-2027;

–Gníomhartha cur chun feidhme a ullmhú (ar an meán uair amháin in aghaidh na bliana ó 2024 ar aghaidh) nuair is gá sin chun coinníollacha aonfhoirmeacha a áirithiú maidir le cur chun feidhme an Rialacháin seo, mar shampla i ndáil le faireachas margaidh, nochtadh faisnéise maidir le hearraí tomhaltais gan díol a dhíothú nó bearta féinrialála a admháil; agus –cúraimí cothrománacha a dhéanamh a bhaineann leis an bpas táirge digiteach, tacaíocht d’fhaireachas margaidh agus do rialú custaim, agus mol gnó ciorclach Eorpach chun tacú leis an malartú taithí idir gníomhaithe eacnamaíocha maidir leis an gciorclaíocht a chomhtháthú i ndearadh agus monarú táirgí. Ó thaobh na riachtanas foirne de, d’fhéach an Coimisiún go cúramach ar bhealaí chun an obair a chomhroinnt idir Príomh‑ASanna, baill foirne a ath‑leithdháileadh nuair is féidir agus tacaíocht eolaíoch agus theicniúil a sheachfhoinsiú chun gníomhartha tarmligthe agus cur chun feidhme a ullmhú agus le haghaidh cúraimí trasnaí. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe I gcomhréir leis na treoirlínte maidir le Rialáil Níos Fearr a foilsíodh i mí na Samhna 2021 agus go háirithe le huirlis 38, dréachtóidh an Coimisiún straitéis cur chun feidhme tar éis do na comhreachtóirí an togra reachtach a ghlacadh. Cuirfear i láthair ann na huirlisí éagsúla chun comhlíonadh a chur chun cinn a úsáidfear agus áireofar iontu gnéithe a bhaineann le cur chun feidhme digiteach. •Míniúchán mionsonraithe ar fhorálacha sonracha an togra Leagtar síos in Airteagal 1 ábhar an Rialacháin seo, eadhon creat chun ceanglais éicidhearthóireachta a shocrú, pas táirge digiteach a chruthú, agus toirmeasc a chur ar tháirgí tomhaltais gan díol a dhíothú. Leagtar síos ann na gnéithe táirgí lena mbaineann na ceanglais éicidhearthóireachta, amhail marthanacht agus iontaofacht, in‑athúsáideacht, uasghrádaitheacht, indeisitheacht, agus féidearthachtaí maidir le cothabháil agus athchóiriú, substaintí ar ábhar imní iad a bheith ann, éifeachtúlacht fuinnimh agus acmhainní, inneachar athchúrsáilte. Ina theannta sin, leagtar amach raon feidhme an Rialacháin ann – ní dhíolmhaítear ach dornán earnálacha, amhail earnáil an bhia, earnáil na beatha agus earnáil na dtáirgí íocshláinte. In Airteagal 2, leagtar síos na sainmhínithe is gá chun críocha an Rialacháin seo. Tógadh roinnt de na sainmhínithe seo as an gCreat Reachtach Nua (Rialachán (CE) Uimh. 765/2008 agus Cinneadh 768/2008/CE), as an Treoir maidir leis an Éicidhearthóireacht a aisghaireadh nó as reachtaíocht chomhshaoil an Aontais atá ann cheana (amhail an Treoir Réime Dramhaíola). Tugtar isteach sraith sainmhínithe nua, mar shampla maidir leis na forálacha i ndáil leis an bpas táirge agus maidir le díothú táirgí tomhaltais gan díol. Leagtar amach in Airteagal 3 an prionsabal ginearálta a bhaineann le saorghluaiseacht táirgí a chomhlíonann gníomhartha tarmligthe arna nglacadh de bhun an Rialacháin seo. Leagtar síos in Airteagal 4 na cumhachtaí don Choimisiún gníomhartha tarmligthe a ghlacadh chun an Rialachán seo a fhorlíonadh trí cheanglais éicidhearthóireachta, ceanglais a bhaineann le nósanna imeachta um measúnú comhréireachta, ceanglais maidir le tomhaltas fuinnimh nó feidhmíocht a thomhas i ndáil le paraiméadair eile, ceanglais ar mhonaróirí, ionadaithe údaraithe nó allmhaireoirí chun faisnéis a sholáthar don Choimisiún nó d’údaráis um fhaireachas margaidh, ceanglais maidir le huirlisí ar líne a úsáid chun feidhmíocht táirgí a ríomh, ceanglais maidir le rialacha malartacha le haghaidh dearbhú comhréireachta nó le haghaidh marcálacha agus ar deireadh, ceanglais maidir le dreasachtaí na mBallstát agus maidir le critéir soláthair phoiblí. In Airteagal 5, leagtar síos an creat ginearálta chun ceanglais éicidhearthóireachta a ghlacadh. Leagtar síos ann na gnéithe táirgí is féidir a fheabhsú leis na ceanglais sin. Mínítear ann go bhféadfadh feidhm a bheith ag na ceanglais sin maidir le grúpa sonrach amháin táirgí nó go cothrománach maidir le níos mó grúpaí táirgí, i gcás inar féidir ceanglais choiteanna a shocrú a bhuí le cosúlachtaí teicniúla. Sonraítear ann go bhfuil ceanglais feidhmíochta agus ceanglais faisnéise ar áireamh sna ceanglais éicidhearthóireachta. Ar deireadh, leagtar síos ann roinnt coinníollacha a bheidh le comhlíonadh ag an gCoimisiún agus ceanglais éicidhearthóireachta á n‑ullmhú aige, chomh maith le roinnt critéar a bheadh le comhlíonadh ag na ceanglais sin. Cuireann sé ar a chumas don Choimisiúin freisin a cheangal ar ghníomhaithe sa slabhra soláthair comhoibriú le monaróirí, le comhlachtaí faoina dtugtar fógra agus le húdaráis náisiúnta inniúla d’fhonn a fhíorú cé acu atá táirgí ag comhlíonadh na gceanglas éicidhearthóireachta nach bhfuil. Tugtar tuilleadh sonraí in Airteagal 6 faoi cheanglais feidhmíochta, mar shampla gur féidir iad a bheith i bhfoirm leibhéal cainníochtúil nó i bhfoirm ceanglais neamhchainníochtúil, a shocraítear chun gné táirge a fheabhsú, ar bhonn paraiméadair roghnaithe táirge (a bhfuil liosta díobh in Iarscríbhinn I). In Airteagal 7 dírítear ar cheanglais faisnéise. Leagtar síos ann go n‑áireofar i gcónaí sna ceanglais sin ceanglais a bhaineann leis an bpas táirge agus ceanglais a bhaineann le substaintí ar ábhar imní iad. Sa bhreis air sin, sonraítear san Airteagal cineálacha eile faisnéise is féidir a sholáthar, e.g. faisnéis faoin bhfeidhmíocht táirge nó faisnéis do thomhaltóirí maidir le conas an táirge a shuiteáil nó a úsáid. D’fhéadfadh an fhaisnéis sin a bheith i bhfoirm ‘aicmí feidhmíochta’, mar shampla ó A go G, chun comparáid idir táirgí a éascú. Ar deireadh, sonraítear san Airteagal na bealaí éagsúla inar féidir an fhaisnéis a sholáthar (e.g. ar an bpas, ar shuíomh gréasáin, ar lipéad, etc.). Leagtar amach in Airteagal 8 na gnéithe is gá don Choimisiún a shonrú sna ceanglais faisnéise maidir leis an bpas táirge digiteach, mar shampla an fhaisnéis atá le cur san áireamh agus cé a bhfuil rochtain aige ar an bhfaisnéis sin. Leagtar síos in Airteagail 9 go 11 an fhoráil is gá chun an pas táirge a chur chun feidhme. Leagtar síos in Airteagal 9 an ceanglas ginearálta maidir leis an bpas táirge. Déantar foráil in Airteagal 10 maidir leis na ceanglais fhíor-riachtanacha le haghaidh dhearadh agus oibriú teicniúil an phas táirge. Leagtar síos in Airteagal 11 na rialacha a bhaineann le hoibreoir uathúil agus aitheantóirí saoráide. Déantar foráil in Airteagal 12 maidir le clárlann a bhunú ina stórálfar an fhaisnéis atá sa phas táirge, rud a chuirfidh ar a chumas don Choimisiún a shonrú cén fhaisnéis is gá a uaslódáil. Áirítear in Airteagal 13 na forálacha lena sonraítear an méid a bhfuiltear coinne léi ó na húdaráis chustaim i ndáil leis an bpas táirge agus le cén fhaisnéis ba cheart rochtain a bheith acu uirthi chun a gcuid oibre a éascú. Sonraítear in Airteagal 14 na ceanglais a ghabhann le lipéid, nuair atá siad le húsáid le haghaidh grúpa táirgí ar leith. Mínítear ann sna cásanna sin, nach mór a shonrú i ngníomhartha tarmligthe inneachar an lipéid (lena n‑áirítear na haicmí feidhmíochta) agus leagan amach an lipéid, agus an chaoi a gcuirfear ar taispeáint do thomhaltóirí iad. Más rud é go gcumhdaítear an táirge cheana le lipéad dá bhforáiltear sa Rialachán maidir le Lipéadú Fuinnimh (AE) 2017/1369, agus nach féidir an fhaisnéis faoi pharaiméadair eile, an fhaisnéis faoi aicmí eile feidhmíochta san áireamh, a áireamh air, d’fhéadfaí an fhaisnéis sin a áireamh ar lipéad ar leith má mheasann an Coimisiún gurb iomchuí sin a dhéanamh.

Sonraítear in Airteagal 15 nach féidir le hoibreoirí eacnamaíocha lipéid a chur ar taispeáint lena ndéantar aithris ar na lipéid dá bhforáiltear faoin Rialachán seo. Foráiltear le hAirteagal 16 go nglacfaidh an Coimisiún plean oibre nach mór 3 bliana ar a laghad a chuimsiú ann agus a léiríonn na critéir maidir le tús áite a thabhairt do tháirgí. Áirítear sa phlean oibre liosta táscach de ghrúpaí táirgí a bhfuil sé ar intinn ag an gCoimisiún dul i ngleic leo sna blianta amach romhainn. Le hAirteagal 17, bunaítear Fóram Éicidhearthóireachta (grúpa saineolaithe). Tá sé bunaithe ar an bhFóram Comhairliúcháin atá ann cheana a bunaíodh faoi Threoir 2009/125/CE. Baineann Airteagal 18 le bearta féinrialála. Is bearta faoi stiúir an tionscail iad sin is féidir a úsáid in ionad gníomhartha tarmligthe lena mbunaítear ceanglais éicidhearthóireachta arna nglacadh de bhun Airteagal 5. Bhí airteagal maidir le comhaontuithe deonacha i dTreoir 2009/125/CE cheana. Leathnaítear le hAirteagal 17 den Rialachán seo an t‑airteagal bunaidh ó Threoir 2009/125/CE. Go háirithe, leagtar síos ann cad ba cheart a bheith sa bheart féinrialála, cad ba cheart don tionscal a chur faoi bhráid an Choimisiúin mar fhianaise, agus an nós imeachta chun go n‑aithneoidh an Coimisiún an beart féinrialála mar rogha mhalartach bhailí ar ghníomh tarmligthe. Leagtar síos in Airteagal 19 roinnt beart a cheanglaítear ar na Ballstáit agus ar an gCoimisiún a dhéanamh chun cabhrú le FBManna an Rialachán seo agus na gníomhartha tarmligthe a bheidh ann amach anseo a chur chun feidhme go ginearálta. Áirítear ar na bearta sin treoirlínte, cúnamh airgeadais agus oiliúint. Ar an gcéad dul síos, bunaítear le hAirteagal 20 oibleagáid ghinearálta maidir le trédhearcacht le haghaidh oibreoirí eacnamaíocha a aischuireann táirgí tomhaltais gan díol. Déantar foráil ann freisin maidir leis an bhféidearthacht gníomhartha tarmligthe a ghlacadh chun toirmeasc a chur ar oibreoirí eacnamaíocha táirgí tomhaltais gan díol a dhíothú. Féadfaidh díolúintí ón toirmeasc ginearálta, mar shampla ar chúiseanna sláinte agus sábháilteachta, a bheith sna gníomhartha tarmligthe sin. Má úsáidtear díolúine den sórt sin, tá oibleagáid maidir le trédhearcacht ar oibreoirí eacnamaíocha freisin (i.e. nochtadh líon na dtáirgí a dhíothú, na cúiseanna ar díothaíodh iad, etc.). Níl feidhm ag an airteagal maidir le FBManna, ach leis an ngníomh tarmligthe lena dtoirmisctear táirgí a dhíothú féadfar a shonrú go bhfuil feidhm ag roinnt oibleagáidí maidir le catagóirí áirithe FBManna (micrifhiontair agus fiontair bheaga agus mheánmhéide). Le hAirteagail 21, 22, 23 agus 24 leagtar síos oibleagáidí le haghaidh monaróirí, ionadaithe údaraithe, allmhaireoirí agus dáileoirí. Tá siad bunaithe ar fhorálacha caighdeánacha ó Chinneadh 768/2008/CE. Leagtar síos in Airteagal 25 oibleagáidí na ndéileálaithe (ar miondíoltóirí nó díoltóirí iad de ghnáth) go háirithe maidir le lipéid a thaispeáint agus rochtain ar an bpas táirge, lena n‑áirítear i gcás ciandíolacháin (ar líne). In Airteagal 26 bailítear le chéile na hoibleagáidí éagsúla is gá do na hoibreoirí eacnamaíocha a chomhlíonadh má cheanglaítear sa ghníomh tarmligthe go mbeidh lipéad ar an táirge (e.g. lipéid a sholáthar do dhéileálaithe). Baineann Airteagal 27 leis na hoibleagáidí atá ar sholáthraithe seirbhíse comhlíonta, eadhon a áirithiú, agus táirge á láimhseáil acu, nach gcuirfear comhlíonadh na dtáirgí leis na ceanglais éicidhearthóireachta i mbaol mar gheall ar na dálaí le linn trádstóráil, pacáistiú, seoladh a chur ar tháirgí nó táirgí a sheoladh. Is airteagal caighdeánach é Airteagal 28 ó Chinneadh 768/2008/CE, ina leagtar síos an dá chás ina bhfuil feidhm ag oibleagáidí le haghaidh monaróirí maidir le hallmhaireoirí agus dáileoirí. Leagtar amach in Airteagal 29 na hoibleagáidí atá ar mhargaí ar líne agus ar innill chuardaigh ar líne go háirithe maidir le comhar le húdaráis um fhaireachas margaidh. Sonraítear ann freisin gur cheart an chumhacht a bheith ag údaráis um fhaireachais margaidh margadh ar líne a ordú ábhar neamhdhleathach a bhaint anuas. Le hAirteagal 30 leagtar síos an fhéidearthacht go mbeidh gníomhartha tarmligthe ann amach anseo chun ceangal a chur ar oibreoirí eacnamaíocha an doiciméadacht theicniúil a chur ar fáil go digiteach gan iarraidh a dhéanamh. Thairis sin, chun measúnú a dhéanamh ar dhul i bhfód ar an margadh maidir le táirgí ar leagadh síos ceanglais éicidhearthóireachta ina leith, leis an Airteagal ceanglaítear ar oibreoirí eacnamaíocha faisnéis a sholáthar maidir leis na táirgí a sholáthraítear. Sonraítear in Airteagal 31 gur cheart a bheith in ann le táirgí, i gcás inarb iomchuí, an fuinneamh a thomhlaíonn siad agus iad á n‑úsáid, nó a fheidhmíocht i gcomparáid le paraiméadair ábhartha eile, a thomhas agus na sonraí sin a chur ar fáil don úsáideoir deiridh. Nuair a bhunófar amhlaidh i ngníomh tarmligthe, déanfaidh monaróirí na sonraí sin a bhailiú, a anaithnidiú agus a thuairisciú don Choimisiún. Is forálacha caighdeánacha den chuid is mó atá i gCaibidil VIII maidir le comhréireacht táirgí maidir le conas measúnú a dhéanamh ar chomhréireacht táirgí. Baineann sí leis na nithe seo a leanas: –modhanna iontaofa, cruinne agus in‑atáirgthe a úsáid chun tástálacha, tomhais agus ríomhanna a dhéanamh (Airteagal 32); –caighdeáin chomhchuibhithe lena dtugtar toimhde comhréireachta (Airteagal 34); –an deis a bheith ann don Choimisiún sonraíochtaí coiteanna a ghlacadh i gcás nach bhfuil caighdeáin chomhchuibhithe ar fáil (Airteagal 35); –na nósanna imeachta um measúnú comhréireachta (Airteagal 36); –dearbhú comhréireachta AE (Airteagal 37); agus

–an mharcáil CE (Airteagail 38 agus 39) agus an fhéidearthacht marcálacha malartacha a úsáid (Airteagal 40). Is fiú a thabhairt faoi deara sa Chaibidil chaighdeánach seo toimhde comhréireachta le ceanglais éicidhearthóireachta do tháirgí a bhfuil Éicilipéad an Aontais orthu (Airteagal 34) agus an fhéidearthacht an modúl ábhartha um measúnú comhréireachta a leasú sa ghníomh tarmligthe ag brath ar an táirge atá i gceist (Airteagal 36). Baineann Airteagal 33 le himchéimniú a chosc. Mar shampla, ní cheadófar ar an margadh táirgí atá ceaptha le bheith in ann a bhrath go bhfuil siad á dtástáil agus a athraíonn a bhfeidhmíocht go huathoibríoch chun toradh níos fabhraí a bhaint amach. Baineann Caibidil IX (Airteagal 41 go 56) le fógra a thabhairt do chomhlachtaí um measúnú comhréireachta agus tá forálacha caighdeánacha ann atá bunaithe ar Chinneadh 768/2008/CE, mar aon le feabhsuithe spriocdhírithe ar na forálacha sin chun soiléireacht dhlíthiúil a áirithiú agus chun neamhspleáchas, inniúlacht agus faireachán na gcomhlachtaí faoina dtugtar fógra a neartú a thuilleadh. Foráiltear le hAirteagal 57, gur cheart do na dreasachtaí sin, má ghlacann na Ballstáit dreasachtaí chun táirgí a chúiteamh, díriú, i bprionsabal, ar an dá aicme feidhmíochta is airde, nó ar an dá aicme feidhmíochta is airde a bhfuil Éicilipéad AE orthu. I gcás nach socraítear aon aicme feidhmíochta, nó i gcás ina bhfuil an aicme feidhmíochta bunaithe ar roinnt paraiméadar táirgí, is féidir leis an gCoimisiún a shonrú a thuilleadh i ngníomh tarmligthe an chaoi nach mór do dhreasachtaí na mBallstát a oibriú. Baineann Airteagal 58 le soláthar poiblí glas agus go sonrach leis an bhféidearthacht go mbunófaí le gníomhartha tarmligthe arna nglacadh de bhun an Rialacháin seo ceanglais is infheidhme maidir le conarthaí poiblí (sonraíochtaí teicniúla, critéir roghnúcháin, critéir dhámhachtana, etc.), bunaithe ar na paraiméadair táirgí a liostaítear san Iarscríbhinn a ghabhann leis an Rialachán seo. Baineann Caibidil XI le faireachas margaidh. Go ginearálta, cuireann sí leis na hoibleagáidí atá ann faoin Rialachán maidir le Faireachas Margaidh (AE) 2019/1020, agus déantar foráil ann maidir le roinnt oibleagáidí níos sonraí i gcás inarb ábhartha don Rialachán seo. In Airteagal 59 ceanglaítear ar na Ballstáit plean gníomhaíochta a tharraingt suas le haghaidh gníomhaíochtaí faireachais margaidh, nach mór a áireamh ann ‘tosaíochtaí d’fhaireachas margaidh’, a bheidh le sainaithint bunaithe ar roinnt critéar a leagtar síos san Airteagal, agus ar bhonn chineál agus líon na seiceálacha atá beartaithe. Le hAirteagal 60 tugtar de chumhacht don Choimisiún gníomhartha tarmligthe a ghlacadh ina leagtar amach líon íosta seiceálacha atá le déanamh ar tháirgí sonracha. Déantar tagairt in Airteagal 61 don chóras faisnéise agus cumarsáide faoin Rialachán maidir le Faireachas Margaidh (ICSMS) agus ceanglaítear ar na Ballstáit faisnéis a chur isteach maidir leis na pionóis a fhorchuirtear de bhun an Rialacháin seo. Ar an mbonn sin, ceanglaítear ar an gCoimisiún tuarascáil a ghlacadh lena n‑áirítear tagarmharcanna táscacha maidir le minicíocht na seiceálacha agus maidir le cineál agus déine na bpionós a fhorchuirtear. Déantar tagairt in Airteagal 62 don ghrúpa comhair riaracháin (‘ADCO’) a bunaíodh de bhun an Rialacháin maidir le Faireachas Margaidh agus leagtar amach ann a ról i gcomhthéacs an Rialacháin seo. Áirítear leis an ról sin tosaíochtaí coiteanna a shainaithint do phleananna gníomhaíochta na mBallstát nó do thosaíochtaí maidir le tacaíocht an Aontais (amhail comhthionscadail faireachais margaidh agus tástála, comhinfheistíocht in acmhainní faireachais margaidh, lena n‑áirítear trealamh agus uirlisí TF, seisiúin oiliúna choiteanna, agus treoirlínte). Baineann Caibidil XII le nósanna imeachta cosanta agus tá sí bunaithe ar fhorálacha caighdeánacha. Leagtar amach in Airteagal 61 an nós imeachta atá le leanúint ag údarás náisiúnta um fhaireachais margaidh i gcás ina measann sé go bhfuil riosca ag baint le táirge. I gcás den sórt sin, ní mór don údarás náisiúnta um fhaireachas margaidh nós imeachta a thionscnamh chun údaráis um fhaireachas margaidh eile a chur ar an eolas faoi na bearta atá déanta (toirmeasc nó srian ar an táirge a chur ar fáil, a tharraingt siar nó a aisghairm). Leagtar síos in Airteagal 64 nós imeachta cosanta an Aontais atá le húsáid má easaontaíonn Ballstát nó an Coimisiún le beart a dhéantar ar an leibhéal náisiúnta faoin nós imeachta cosanta a leagtar amach in Airteagal 63. Tar éis comhairliúcháin, glacfaidh an Coimisiún gníomh cur chun feidhme lena gcinnfear cé acu atá údar leis an mbeart nó nach bhfuil. A luaithe a ghlacfar é, ní mór do na Ballstáit uile a áirithiú go dtarraingeofar an táirge neamhchomhlíontach siar óna margadh. Baineann Airteagal 65 leis an gcás ar leith ina mbaineann neamhchomhlíonadh le hoibleagáid fhoirmiúil (an mharcáil CE, dearbhú comhréireachta an Aontais Eorpaigh a ghreamú etc.) Is caibidil chaighdeánach í Caibidil XIII ina bhfuil airteagail maidir le gníomhartha tarmligthe (Airteagal 66) agus maidir le gníomhartha cur chun feidhme (Airteagal 67). Is caibidil chaighdeánach í Caibidil XIV maidir le forálacha críochnaitheacha, ina bhfuil airteagail maidir le pionóis (Airteagal 68), maidir le meastóireacht a dhéanamh ar an Rialachán 8 mbliana tar éis a ghlactha (Airteagal 69), agus maidir le forálacha aisghairme agus idirthréimhseacha (Airteagal 70). Is fiú a thabhairt faoi deara gur cheart go leanfadh bearta cur chun feidhme arna nglacadh faoin Treoir maidir leis an Éicidhearthóireacht d’fheidhm a bheith acu go dtí go ndéanfar iad a aisghairm le gníomh tarmligthe arna ghlacadh de bhun an Rialacháin seo. Leagtar amach in Iarscríbhinn I na paraiméadair táirge atá le húsáid chun ceanglais feidhmíochta agus faisnéise a shocrú le haghaidh táirgí faoin Rialachán seo. Leagtar síos le hIarscríbhinn II an nós imeachta chun na ceanglais feidhmíochta sin a shocrú. Liostaítear in Iarscríbhinn III an fhaisnéis is féidir a chur sa phas táirge agus sonraítear an fhaisnéis atá le cur san áireamh inti. Atáirgtear in Iarscríbhinn IV an modúl caighdeánach um measúnú comhréireachta dá dtagraítear in Airteagal 35 (ó Chinneadh 768/2008/CE).

Atáirgtear in Iarscríbhinn V dearbhú comhréireachta caighdeánach AE. Tá faisnéis níos mionsonraithe in Iarscríbhinn VI maidir le hábhar na ngníomhartha tarmligthe lena leagtar síos ceanglais éicidhearthóireachta atá le glacadh de bhun an Rialacháin seo. Leagtar síos in Iarscríbhinn VII na critéir ghinearálta is infheidhme maidir le bearta féinrialála (Airteagal 18). Iarscríbhinn chaighdeánach atá in Iarscríbhinn VIII lena n‑áirítear an tábla comhghaoil leis an Treoir maidir leis an Éicidhearthóireacht. 2022/0095 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena mbunaítear creat chun ceanglais éicidhearthóireachta le haghaidh táirgí inbhuanaithe a leagan síos agus lena n‑aisghairtear Treoir 2009/125/CE (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is éard atá sa Chomhaontú Glas don Eoraip straitéis na hEorpa maidir le fás inbhuanaithe a bhfuil sé a bhfuil sé d’aidhm aici sochaí chothrom rathúil a dhéanamh den Aontas, ina mbeidh geilleagar nua-aimseartha, iomaíoch, neodrach ó thaobh na haeráide de agus ciorclach. Leagtar amach an cuspóir uaillmhianach chun a áirithiú go mbeidh an tAontas ar an gcéad ilchríoch a bheidh neodrach ó thaobh na haeráide de faoi 2050. Aithníonn sé na buntáistí a bhaineann le hinfheistíocht a dhéanamh in inbhuanaitheacht iomaíoch an Aontais trí Eoraip níos cothroime, níos glaise agus níos digití a thógáil. Tá ról lárnach ag táirgí san aistriú glas seo. Ag cur i dtábhacht go bhfuil na próisis táirgthe agus na patrúin tomhaltais atá ann faoi láthair fós ró‑líneach agus go bhfuil siad ag brath an iomarca ar thríchur ábhar nua a bhaintear, a thrádáiltear agus a phróiseáiltear agus a dhiúscraítear ar deireadh mar dhramhaíl nó mar astaíochtaí, cuireann an Comhaontú Glas don Eoraip béim ar an ngéarghá atá le haistriú go samhail an gheilleagair chiorclaigh agus cuireann sé béim ar an dul chun cinn suntasach atá fós le déanamh. Sainaithnítear leis in an éifeachtúlacht fuinnimh mar thosaíocht i ndícharbónú na hearnála fuinnimh agus i mbaint amach na gcuspóirí aeráide in 2030 agus 2050. (2)Chun dlús a chur leis an aistriú chuig samhail den gheilleagar ciorclach, cheap an Coimisiún clár oibre atá dírithe ar an todhchaí ina Phlean Gníomhaíochta um an nGeilleagar Ciorclach le haghaidh Eoraip a bheidh níos glaine agus níos iomaíche (CEAP), agus é ina chuspóir aige an creat rialála a chur in oiriúint do thodhchaí inbhuanaithe. Mar a leagtar amach sa phlean seo, níl aon tacar cuimsitheach ceanglas ann faoi láthair chun a áirithiú go mbeidh na táirgí uile a chuirtear ar mhargadh an Aontais ag éirí níos inbhuanaithe agus go gcomhlíonann siad critéir na ciorclaíochta. Go háirithe, le dearadh táirgí ní chuirtear inbhuanaitheacht chun cinn go leordhóthanach le linn na saolré iomláine. Dá thoradh sin, tá táirgí á n‑athsholáthar go minic, lena mbaineann úsáid shuntasach fuinnimh agus acmhainní chun táirgí nua a tháirgeadh agus a dháileadh agus chun seantáirgí a dhiúscairt. Tá sé ródheacair fós d’oibreoirí eacnamaíocha agus do shaoránaigh roghanna inbhuanaithe a dhéanamh maidir le táirgí ós rud é go bhfuil an fhaisnéis ábhartha nó roghanna inacmhainne chun é sin a dhéanamh in easnamh. Dá thoradh sin cailltear deiseanna i dtaca le hinbhuanaitheacht agus le hoibríochtaí luachchoinneála, leis an éileamh teoranta ar ábhair thánaisteacha agus le bacainní ar ghlacadh samhlacha gnó ciorclacha. (3)Leagtar amach sa Straitéis Eorpach maidir le tionsclaíocht uaillmhian uileghabhálach an Aontais ‘an dá aistriú’ i dtreo neodracht aeráide agus ceannaireacht dhigiteach a chothú. Tacaíonn sí leis an gComhaontú Glas don Eoraip agus í ag díriú ar an ról ceannasach nach mór do thionscal na hEorpa a imirt ina leith sin, trína lorg carbóin agus ábhair a laghdú agus trí chiorclaíocht a neadú ar fud an gheilleagair, agus cuirtear i dtábhacht inti an gá atá ann aistriú ó shamhlacha traidisiúnta, agus athrú ó bhonn a dhéanamh ar an mbealach a ndéanaimid táirgí a dhearadh, a dhéanamh, a úsáid agus a dhiúscairt. Le Nuashonrú ar an Straitéis Eorpach maidir le tionsclaíocht 2021, treisítear príomhtheachtaireachtaí Straitéis 2020 agus dírítear ar na ceachtanna a foghlaimíodh ó ghéarchéim COVID‑19, lena n‑áirítear an gá le hathléimneacht a chothú. (4)I gcás nach bhfuil ann do reachtaíocht ar leibhéal an Aontais, tá cineálacha éagsúla cur chuige náisiúnta ann cheana maidir le hinbhuanaitheacht comhshaoil táirgí a fheabhsú, ceanglais faisnéise maidir le fad comhoiriúnachta bogearraí feistí leictreonacha agus oibleagáidí tuairiscithe maidir le láimhseáil earraí marthanacha gan díol ina measc. Is léiriú é seo gur dócha go mbeidh ilroinnt bhreise sa mhargadh inmheánach de thoradh iarrachtaí breise náisiúnta chun na haidhmeanna atá á saothrú leis an Rialachán seo a bhaint amach. Dá bhrí sin, d’fhonn feidhmiú an mhargaidh inmheánaigh a chosaint agus ardleibhéal cosanta comhshaoil a áirithiú an tráth céanna, tá gá le creat rialála chun ceanglais éicidhearthóireachta a thabhairt isteach de réir a chéile le haghaidh táirgí. Leis an Rialachán seo, déanfar an creat sin a chur ar fáil tríd an gcur chuige éicidhearthóireachta a leagadh amach ar dtús i dTreoir 2009/125/CE ó Pharlaimint na hEorpa agus ón gComhairle is infheidhme maidir leis an réimse is leithne is féidir táirgí.

(5)Leis an Rialachán seo rannchuideofar le táirgí a chuirtear ar mhargadh an Aontais a chur in oiriúint do gheilleagar ciorclach atá aeráidneodrach agus tíosach ar acmhainní, dramhaíl a laghdú agus a áirithiú gur gnáthchaighdeán í feidhmíocht na gceannródaithe san inbhuanaitheacht de réir a chéile. Ba cheart foráil a dhéanamh leis maidir le ceanglais nua éicidhearthóireachta a shocrú chun feabhas a chur ar mharthanacht táirgí, ar a n‑athúsáid, ar a n‑uasghrádaitheacht agus ar a n‑indeisitheacht, ar na féidearthachtaí maidir le hathchóiriú agus cothabháil, chun aghaidh a thabhairt ar cheimiceáin ghuaiseacha i dtáirgí, chun éifeachtúlacht fuinnimh agus acmhainní na dtáirgí a mhéadú, chun a nginiúint ábhar dramhaíola a bhfuil coinne léi a laghdú agus chun ábhar athchúrsáilte i dtáirgí a mhéadú, agus an tráth céanna feidhmíocht agus sábháilteacht na dtáirgí a áirithiú, athmhonarú agus athchúrsáil ardcháilíochta a chumasú agus an lorg carbóin agus comhshaoil a laghdú. (6)Sa Rún uaithi an 25 Samhain 2020 dar teideal ‘I dtreo margaidh aonair níos inbhuanaithe do ghnólachtaí agus do thomhaltóirí’, chuir Parlaimint na hEorpa in iúl gur díol sásaimh di táirgí marthanacha a chur chun cinn, ar táirgí iad atá níos éasca a dheisiú, a athúsáid agus a athchúrsáil. Ina thuarascáil maidir leis an bPlean Gníomhaíochta Nua um an nGeilleagar Ciorclach Nua a glacadh an 16 Feabhra 2021, thacaigh Parlaimint na hEorpa tuilleadh leis an gclár oibre a chuir an Coimisiún i láthair i CEAP. Mheas sí, leis an aistriú chuig geilleagar ciorclach, gur féidir réitigh a sholáthar chun aghaidh a thabhairt ar na dúshláin chomhshaoil atá ann faoi láthair agus ar an ngéarchéim eacnamaíoch a tháinig as paindéim COVID‑19. Ina conclúidí maidir le bheith ag féachaint le Téarnamh Ciorclach Glas, a glacadh ar an 11 Nollaig 2020, ba dhíol sásaimh don Chomhairle freisin rún an Choimisiúin tograí reachtacha a chur isteach mar chuid de chreat beartais cuimsitheach, comhtháite agus inbhuanaithe do tháirgí lena gcuirtear neodracht aeráide, éifeachtúlacht fuinnimh agus acmhainní agus geilleagar ciorclach neamhthocsaineach chun cinn, lena gcosnaítear an tsláinte phoiblí agus an bhithéagsúlacht, agus lena gcumasaítear agus lena gcosnaítear tomhaltóirí agus ceannaitheoirí poiblí. (7)Leis an Rialachán seo, ba cheart rannchuidiú le cuspóirí aeráide agus fuinnimh an Aontais a bhaint amach. I gcomhréir leis na spriocanna a leagtar amach i gComhaontú Pháras, arna dhaingniú ag an Aontas in 2016, i Rialachán (AE) 2021/1119 ó Pharlaimint na hEorpa agus ón gComhairle, bunaítear leis ‘an Dlí Aeráide Eorpach’ gealltanas ceangailteach maidir le laghdú intíre de chuid an Aontais maidir le glanastaíochtaí gás ceaptha teasa de 55 % ar a laghad faoi 2030 agus cumhdaítear sa reachtaíocht an sprioc maidir le neodracht aeráide ar fud an gheilleagair faoi 2050. In 2021, ghlac an Coimisiún an pacáiste ‘Oiriúnach do 55’ ionas go mbeidh beartais aeráide agus fuinnimh an Aontais oiriúnach chun na cuspóirí sin a bhaint amach. Chun an méid sin a dhéanamh, i gcomhréir le céadphrionsabal na héifeachtúlachta fuinnimh a chumhdaítear i dTreoir (AE) 2018/2002 ó Pharlaimint na hEorpa agus ón gComhairle, ní mór feabhsuithe ar an éifeachtúlacht fuinnimh a mhéadú go suntasach, go dtí thart ar 36 % i dtéarmaí an tomhaltais fuinnimh deiridh faoi 2030. Ba cheart ról nach beag a bheith ag ceanglais táirge a bhunaítear faoin Rialachán seo i dtreo na sprice sin trí lorg fuinnimh táirgí a laghdú go suntasach. Leis na ceanglais éifeachtúlachta fuinnimh sin, laghdófar freisin leochaileacht na dtomhaltóirí i leith méaduithe ar phraghsanna fuinnimh. Mar a aithnítear i gComhaontú Pháras, beidh ról tábhachtach ag feabhas a chur ar inbhuanaitheacht an tomhaltais agus an táirgthe maidir le haghaidh a thabhairt ar an athrú aeráide. (8)Leis an Rialachán seo, ba cheart rannchuidiú freisin le cuspóirí comhshaoil níos leithne an Aontais a bhaint amach. Cumhdaíonn an 8ú Clár Gníomhaíochta Comhshaoil i gcreat dlíthiúil cuspóir an Aontais fanacht laistigh de theorainneacha an phláinéid agus sainaithnítear ann coinníollacha cumasúcháin chun cuspóirí tosaíochta a bhaint amach, an t‑aistriú chuig geilleagar ciorclach neamhthocsaineach san áireamh. Leis an gComhaontú Glas don Eoraip, iarrtar ar an Aontas freisin faireachán níos fearr a dhéanamh ar thruailliú aeir, uisce, ithreach agus táirgí tomhaltais, agus an truailliú sin a chosc agus a leigheas. Ciallaíonn sé sin nach mór ceimiceáin, ábhair agus táirgí a bheith chomh sábháilte agus chomh hinbhuanaithe agus is féidir ina ndearadh agus le linn a saolré, agus rud a bheidh timthriallta ábhar neamhthocsaineach ina thoradh air. Ina theannta sin, leis an gComhaontú Glas don Eoraip agus le CEAP aithnítear go soláthraíonn margadh inmheánach an Aontais mais chriticiúil lenar féidir tionchar a imirt ar chaighdeáin dhomhanda maidir le hinbhuanaitheacht táirgí agus dearadh táirgí. Dá bhrí sin, ba cheart ról nach beag a bheith ag an Rialachán seo maidir le roinnt spriocanna arna mbunú faoi Spriocanna Forbartha Inbhuanaithe Chlár Oibre 2030 na Náisiún Aontaithe don Fhorbairt Inbhuanaithe ‘Tomhaltas agus táirgeacht freagrach’, laistigh agus lasmuigh den Aontas, a bhaint amach. (9)Le Treoir 2009/125/CE bunaítear creat chun na ceanglais éicidhearthóireachta do tháirgí a bhaineann le fuinneamh a shocrú. I gcomhar le Rialachán (AE) 2017/1369 ó Pharlaimint na hEorpa agus ón gComhairle, tá laghdú nach beag tagtha ar éileamh fuinnimh phríomhúil AE ar tháirgí agus meastar go leanfaidh an coigilteas sin de bheith ag méadú. Áiríodh freisin sna bearta cur chun feidhme a glacadh faoi Threoir 2009/125/CE ceanglais maidir le gnéithe ciorclaíochta, amhail marthanacht, indeisitheacht agus in‑athchúrsáilteacht. An tráth céanna, tá raon feidhme ionstraimí amhail Éicilipéad AE, a tugadh isteach le Rialachán (CE) Uimh. 66/2010 ó Pharlaimint na hEorpa agus ón gComhairle nó le critéir an AE um sholáthar poiblí glas níos leithne ach tá tionchar laghdaithe acu mar gheall ar na srianta a bhaineann le cur chuige deonach. (10)Tríd is tríd, d’éirigh go maith le Treoir 2009/125/CE maidir le héifeachtúlacht fuinnimh agus roinnt gnéithe ciorclachta de tháirgí a bhaineann le fuinneamh a chothú, agus lena cur chuige d’fhéadfaí aghaidh a thabhairt de réir a chéile ar inbhuanaitheacht na dtáirgí uile. Chun gealltanais an Chomhaontaithe Ghlais don Eoraip a bhaint amach, ba cheart an cur chuige sin a leathnú chuig grúpaí táirgí eile agus aghaidh a thabhairt go córasach ar phríomhghnéithe chun inbhuanaitheacht comhshaoil táirgí a mhéadú le ceanglais cheangailteacha. Trína áirithiú nach gcuirfear ar mhargadh an Aontais ach táirgí a chomhlíonann na ceanglais sin, ba cheart go bhfeabhsódh an Rialachán seo saorghluaiseacht na dtáirgí sin trí mhíchothromaíochtaí náisiúnta a sheachaint, ach go laghdófaí freisin tionchair dhiúltacha chomhshaoil saolré na dtáirgí sin a bhfuil na ceanglais sin leagtha síos dóibh. (11)Chun creat rialála a bheidh éifeachtach agus slán i bhfad na haimsire a chruthú, is gá foráil a dhéanamh maidir le ceanglais éicidhearthóireachta a shocrú i leith na n‑earraí fisiceacha ar fad a chuirtear ar an margadh nó a chuirtear i seirbhís, lena n‑áirítear comhpháirteanna agus táirgí idirmheánacha. Ba cheart go gcuirfeadh sé sin ar chumas an Choimisiúin an réimse is leithne táirgí is féidir a chur san áireamh agus tús áite á thabhairt aige do bhunú ceanglas éicidhearthóireachta agus ar an gcaoi sin a éifeachtacht a uasmhéadú. I gcás inar gá, ba cheart díolúintí sonracha a dhéanamh agus ceanglais éicidhearthóireachta á leagan síos, mar shampla i gcás táirgí a bhfuil críoch ar leith acu nárbh fhéidir a chomhlíonadh agus ceanglais éicidhearthóireachta á gcomhlíonadh. Ina theannta sin, ba cheart díolúintí a dhéanamh ar leibhéal an chreata le haghaidh na dtáirgí sin ar léir cheana nach mbeadh na ceanglais éicidhearthóireachta oiriúnach nó i gcás ina bhforáiltear i gcreataí eile do cheanglais den sórt sin a shocrú. Ba cheart gurb amhlaidh a bheadh i gcás bia agus beatha mar a shainmhínítear i Rialachán (CE) Uimh. 178/2002 ó Pharlaimint na hEorpa agus ón gComhairle, táirgí íocshláinte lena n‑úsáid ag an duine mar a shainmhínítear i dTreoir 2001/83/CE ó Pharlaimint na hEorpa agus ón gComhairle, táirgí íocshláinte tréidliachta mar a shainmhínítear i Rialachán (AE) 2019/6 ó Pharlaimint na hEorpa agus ón gComhairle, plandaí beo, ainmhithe agus miocrorgánaigh, táirgí de thionscnamh an duine agus táirgí plandaí agus ainmhithe a bhaineann go díreach lena n‑atáirgeadh amach anseo. (12)De réir an togra le haghaidh Treorach ó Pharlaimint na hEorpa agus ón gComhairle maidir le feidhmíocht fuinnimh foirgneamh (athmhúnlú), ní foláir do na Ballstáit íoscheanglais feidhmíochta fuinnimh a shocrú d’eilimintí foirgnimh atá mar chuid den imchlúdach foirgneamh, agus ceanglais chórais a shocrú i ndáil leis an bhfeidhmíocht fuinnimh go foriomlán, suiteáil cheart agus toisiú cuí, coigeartú agus rialú iomchuí na gcóras teicniúil foirgneamh atá suiteáilte i bhfoirgnimh nua nó i bhfoirgnimh atá ann cheana. Tá sé comhsheasmhach le cuspóirí an Rialacháin seo go bhféadfaidh na íoscheanglais feidhmíochta fuinnimh seo, i gcúinsí áirithe, srian a chur le suiteáil táirgí a bhaineann le fuinneamh a chomhlíonann an Rialachán seo agus a ghníomhartha tarmligthe, ar an gcoinníoll nach gcuirfeadh na ceanglais sin bac ar an margadh gan údar maith. (13)Chun inbhuanaitheacht comhshaoil táirgí a fheabhsú agus chun saorghluaiseacht táirgí sa mhargadh inmheánach a áirithiú, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun an Rialachán seo a fhorlíonadh trí cheanglais éicidhearthóireachta a leagan amach. I bprionsabal, ba cheart feidhm a bheith ag na ceanglais éicidhearthóireachta sin maidir le grúpaí sonracha táirgí, amhail meaisíní níocháin nó meaisíní níocháin agus niteoir-triomadóirí. Chun éifeachtacht na gceanglas éicidhearthóireachta a uasmhéadú agus chun inbhuanaitheacht comhshaoil táirgí a fheabhsú go héifeachtúil, ba cheart a bheith in ann ceanglas cothrománach éicidhearthóireachta amháin nó níos mó a leagan amach le haghaidh réimse níos leithne de ghrúpaí táirgí, amhail fearais leictreonacha nó teicstílí. Ba cheart ceanglais chothrománacha éicidhearthóireachta a bhunú i gcás ina bhfágann cosúlachtaí teicniúla grúpaí táirgí gur féidir feabhas a chur ar a n‑inbhuanaitheacht comhshaoil bunaithe ar na ceanglais chéanna. (14)Chun go mbeidh an Coimisiún in ann ceanglais a shocrú de réir mar is iomchuí le haghaidh na ngrúpaí táirgí a chumhdaítear, ba cheart ceanglais feidhmíochta agus faisnéise a áireamh sna ceanglais éicidhearthóireachta. Ba cheart na ceanglais sin a úsáid chun feabhas a chur ar ghnéithe táirgí atá ábhartha d’inbhuanaitheacht comhshaoil, amhail éifeachtúlacht fuinnimh, marthanacht, indeisitheacht agus an lorg carbóin agus comhshaoil. Ba cheart na ceanglais éicidhearthóireachta a bheith trédhearcach, oibiachtúil, comhréireach agus i gcomhréir le rialacha trádála idirnáisiúnta. (15)A luaithe a ghlacfaidh an Coimisiún gníomh tarmligthe lena socraítear ceanglais éicidhearthóireachta i gcás grúpa táirgí ar leith, níor cheart cead a bheith ag na Ballstáit, d’fhonn feidhmiú an mhargaidh inmheánaigh a áirithiú, ceanglais feidhmíochta náisiúnta a shocrú a thuilleadh bunaithe ar pharaiméadair táirgí a chumhdaítear faoi na ceanglais feidhmíochta sin a leagtar síos sa ghníomh tarmligthe sin, agus níor cheart cead a bheith ag na Ballstáit a thuilleadh ceanglais faisnéise náisiúnta a shocrú bunaithe ar pharaiméadair táirgí a chumhdaítear leis na ceanglais faisnéise sin a leagtar síos sa ghníomh tarmligthe sin. Chun feidhmiú an mhargaidh inmheánaigh a áirithiú, ba cheart an chumhacht a bheith ag an gCoimisiún a shuíomh nach bhfuil gá le ceanglais éicidhearthóireachta i bhfoirm ceanglas feidhmíochta agus/nó i bhfoirm ceanglas faisnéise i ndáil le paraiméadar sonrach táirge. (16)Agus ceanglais éicidhearthóireachta á mbunú aige, ba cheart don Choimisiún cineál agus cuspóir na dtáirgí lena mbaineann chomh maith le saintréithe na margaí ábhartha a chur san áireamh. Mar shampla, ní mór trealamh cosanta a bheith in ann oibriú faoi choinníollacha sonracha agus faoi dhálaí géara uaireanta, rud ar gá é a chur san áireamh agus ceanglais éicidhearthóireachta á leagan síos. Níor cheart faisnéis áirithe faoi threalamh cosanta a nochtadh agus ba cheart í a chosaint. Dá bhrí sin, i gcás ceanglais éicidhearthóireachta trealaimh mhíleata nó íogaire, ba cheart riachtanais slándála agus saintréithe mhargadh na cosanta, mar a shainmhínítear i dTreoir 2009/81/CE ó Pharlaimint na hEorpa agus ón gComhairle iad, a chur san áireamh. Ar an gcaoi chéanna, tá tionscal an spáis straitéiseach don Eoraip agus dá neamhspleáchas teicneolaíoch. Ós rud é go n‑oibríonn teicneolaíochtaí spáis i ndálaí foircneacha, ba cheart, le haon cheanglas éicidhearthóireachta le haghaidh táirgí spáis, cothromaíocht a bheith ann idir breithnithe inbhuanaitheachta agus athléimneacht agus an fheidhmíocht a mheastar a bheidh ann. Ina theannta sin, i gcás feistí leighis mar a shainmhínítear in Airteagal 2(1) de Rialachán (AE) 2017/745 maidir le feistí leighis agus feistí leighis diagnóiseacha in vitro mar a shainmhínítear in Airteagal 2(2) de Rialachán (AE) 2017/746 maidir le feistí leighis diagnóiseacha in vitro, ba cheart don Choimisiún a chur san áireamh gur gá gan drochthionchar a bheith aige ar shláinte agus ar shábháilteacht othar agus úsáideoirí. (17)Chun dúbláil iarrachtaí agus ualach rialála a sheachaint, ba cheart comhsheasmhacht a áirithiú idir an Rialachán seo agus na ceanglais a leagtar síos i reachtaíocht eile de chuid an Aontais nó dá bun, go háirithe an reachtaíocht maidir le táirgí, ceimiceáin agus dramhaíl. Mar sin féin, le cumhachtuithe faoi reachtaíocht eile de chuid an Aontais chun ceanglais a shocrú ag a bhfuil na héifeachtaí céanna nó comhchosúla leis na ceanglais faoin Rialachán seo, ní chuirtear teorainn leis na cumhachtuithe a áirítear sa Rialachán seo, mura sonraítear a mhalairt sa Rialachán seo. (18)Maidir le gníomhartha tarmligthe, lena n‑áirítear ceanglais éicidhearthóireachta, ba cheart, mar a tharlaíonn faoi Threoir 2009/125/CE, dul faoi mheasúnú tionchair tiomnaithe agus faoi chomhairliúchán tiomnaithe leis na páirtithe leasmhara, agus ba cheart iad a tharraingt suas i gcomhréir le treoirlínte an Choimisiúin maidir le Rialáil Níos Fearr, agus ba cheart measúnú ar an ngné idirnáisiúnta agus ar an tionchar ar thríú tíortha a áireamh iontu. Agus é sin á dhéanamh aige, ba cheart don Choimisiún aird chuí a thabhairt ar gach gné de shaolré an táirge agus a mheasúnú tionchair a bhunú ar an bhfianaise is fearr atá ar fáil. Agus ceanglais éicidhearthóireachta á n‑ullmhú aige, ba cheart don Choimisiún cur chuige eolaíoch a úsáid agus aird a thabhairt freisin ar fhaisnéis theicniúil ábhartha a thagann go háirithe ó Rialachán (CE) Uimh. 66/2010 ó Pharlaimint na hEorpa agus ón gComhairle, Treoir 2010/75/AE ó Pharlaimint na hEorpa agus ón gComhairle, critéir scagtha theicniúla arna nglacadh de bhun Rialachán (AE) 2020/852 ó Pharlaimint na hEorpa agus ón gComhairle agus critéir um sholáthar poiblí glas. (19)Chun éagsúlacht na dtáirgí a chur san áireamh, ba cheart don Choimisiún na modhanna a roghnú chun measúnú a dhéanamh ar shocrú na gceanglas éicidhearthóireachta agus, de réir mar is iomchuí, iad a fhorbairt a thuilleadh bunaithe ar chineál an táirge, ar na gnéithe is ábhartha de agus ar a thionchar le linn a shaolré. Agus an méid sin á dhéanamh aige, ba cheart don Choimisiún aird a thabhairt ar an taithí atá aige measúnú a dhéanamh ar leagan amach na gceanglas faoi Threoir 2009/125/CE agus ar na hiarrachtaí leanúnacha chun uirlisí measúnaithe eolaíochtbhunaithe a fhorbairt agus a fheabhsú, amhail an mhodheolaíocht d’éicidhearthóireacht táirgí a bhaineann le fuinneamh a thabhairt cothrom le dáta, agus an modh tomhais táirge maidir le lorg comhshaoil a leagtar amach i Moladh (AE) 2021/2279 ón gCoimisiún, lena n‑áirítear maidir le stóráil shealadach carbóin, chomh maith le caighdeáin a fhorbairt ag eagraíochtaí idirnáisiúnta agus Eorpacha um chaighdeánú, lena n‑áirítear éifeachtúlacht ábhartha táirgí a bhaineann le fuinneamh. Ag cur leis na huirlisí sin agus ag baint úsáide as staidéir thiomnaithe nuair is gá, ba cheart don Choimisiún treisiú breise a dhéanamh ar ghnéithe ciorclaíochta (amhail marthanacht, indeisitheacht, córas scórála deisithe san áireamh, sainaithint ceimiceán a chuireann bac ar athúsáid agus ar athchúrsáil) maidir le measúnú a dhéanamh ar tháirgí agus maidir le ceanglais éicidhearthóireachta a ullmhú, agus ba cheart dó modhanna nó uirlisí nua a fhorbairt i gcás inarb iomchuí. D’fhéadfadh cineálacha cur chuige nua a bheith ag teastáil freisin chun critéir éigeantacha um sholáthar poiblí a ullmhú agus chun cosc a chur ar tháirgí tomhaltais gan díol a dhíothú. (20)Ba cheart baint a bheith ag na ceanglais feidhmíochta le paraiméadar táirge roghnaithe atá ábhartha don ghné táirge spriocdhírithe a sainaithníodh go bhféadfaí inbhuanaitheacht comhshaoil a fheabhsú ina leith. Féadfar a áireamh ar na ceanglais sin íosleibhéil nó uasleibhéil feidhmíochta i ndáil le paraiméadar an táirge, ceanglais neamhchainníochtúla arb é is aidhm dóibh feabhas a chur ar fheidhmíocht i ndáil le paraiméadar an táirge, nó ceanglais a bhaineann le feidhmíocht fheidhmiúil an táirge chun a áirithiú nach mbeidh drochthionchar ag na ceanglais feidhmíochta roghnaithe ar chumas an táirge an fheidhm ar ceapadh agus ar margaíodh é lena haghaidh a chomhlíonadh. Maidir le híosleibhéil nó le huasleibhéil, féadfaidh siad, mar shampla, a bheith i bhfoirm teorann ar thomhaltas fuinnimh sa chéim úsáide nó i bhfoirm cainníochtaí ábhair ar leith a ionchorpraítear sa táirge, i bhfoirm ceanglas maidir le híoschainníochtaí d’ábhar athchúrsáilte, nó i bhfoirm teorann ar chatagóir shonrach tionchair ar an gcomhshaol nó i bhfoirm comhiomlánaithe de na tionchair ábhartha uile ar an gcomhshaol. Sampla de cheanglas neamhchainníochtúil is ea an toirmeasc ar réiteach teicniúil sonrach a dhéanann dochar d’indeisitheacht an táirge. Úsáidfear ceanglais feidhmíochta chun a áirithiú go mbainfear na táirgí is neamhfheidhmiúla den mhargadh i gcás inar gá sin chun cur le cuspóirí inbhuanaitheachta comhshaoil an Rialacháin. (21)Chun comhsheasmhacht a áirithiú, leis na ceanglais feidhmíochta ba cheart cur chun feidhme reachtaíocht an Aontais maidir le dramhaíl a chomhlánú. Cé go leagtar síos ceanglais maidir le pacáistiú a chur ar an margadh mar tháirge deiridh faoi Threoir 94/62/CE ó Pharlaimint na hEorpa agus ón gComhairle, féadfaidh an Rialachán seo an Treoir sin a chomhlánú trí cheanglais táirge-bhunaithe a leagan síos lena ndíreofar ar phacáistíocht táirgí sonracha nuair a chuirtear ar an margadh iad. I gcás inarb ábhartha, leis na ceanglais chomhlántacha sin ba cheart rannchuidiú go háirithe le méid na pacáistíochta a úsáidtear a íoslaghdú, agus, ar an gcaoi sin, rannchuidiú le giniúint dramhaíola san Aontas a chosc. (22)Is gné aitheanta d’inbhuanaitheacht táirge í an tsábháilteacht cheimiceach. Tá sí bunaithe ar ghuaiseacha intreacha ceimiceán ar an tsláinte nó ar an gcomhshaol in éineacht le nochtadh sonrach nó cineálach, agus tugtar aghaidh uirthi le reachtaíocht ceimiceán, amhail Rialachán (CE) Uimh. 1935/2004 ó Pharlaimint na hEorpa agus ón gComhairle, Rialachán (CE) Uimh. 1907/2006 ó Pharlaimint na hEorpa agus ón gComhairle, Rialachán (CE) Uimh. 1223/2009 ó Pharlaimint na hEorpa agus ón gComhairle, Rialachán (AE) 2017/745 ó Pharlaimint na hEorpa agus ón gComhairle agus Treoir 2009/48/CE ó Pharlaimint na hEorpa agus ón gComhairle. Níor cheart don Rialachán seo srianadh substaintí a chumasú bunaithe ar shábháilteacht cheimiceach, mar a rinneadh faoi reachtaíocht eile de chuid an Aontais. Ar an gcaoi chéanna, níor cheart don Rialachán seo srianadh substaintí a chumasú ar chúiseanna a bhaineann le sábháilteacht bia. Le dlí an Aontais maidir le ceimiceáin agus bia, áfach, ní cheadaítear aghaidh a thabhairt, trí shrianta ar shubstaintí áirithe, ar thionchair ar inbhuanaitheacht nach mbaineann le sábháilteacht cheimiceach ná le sábháilteacht bia. D’fhonn an teorannú sin a shárú, ba cheart a cheadú leis an Rialachán seo, faoi choinníollacha áirithe, srian a chur, go príomha ar chúiseanna seachas sábháilteacht cheimiceach nó sábháilteacht bia, ar shubstaintí atá i dtáirgí nó a úsáidtear ina bpróisis mhonaraíochta agus a mbíonn tionchar diúltach acu ar inbhuanaitheacht táirgí. Níor cheart dúbláil ná ionadú srianta ar shubstaintí a chumhdaítear le Treoir 2011/65/AE ó Pharlaimint na hEorpa agus ón gComhairle a bheith mar thoradh ar an Rialachán seo ach oiread, Treoir a bhfuil sé mar chuspóir aici sláinte an duine agus an comhshaol a chosaint, lena n‑áirítear aisghabháil agus diúscairt dramhaíola ó threalamh leictreach agus leictreonach arna ndéanamh ar bhealach atá slán ó thaobh an chomhshaoil de. (23)Chun inbhuanaitheacht comhshaoil táirgí a fheabhsú, ba cheart baint a bheith ag ceanglais faisnéise le paraiméadar táirge roghnaithe atá ábhartha do ghné an táirge, amhail lorg comhshaoil an táirge nó a mharthanacht. Féadfaidh siad a cheangal ar an monaróir faisnéis a chur ar fáil maidir le feidhmíocht an táirge i ndáil le paraiméadar roghnaithe táirge nó faisnéis eile a d’fhéadfadh tionchar a imirt ar an gcaoi a láimhseálann páirtithe seachas an monaróir an táirge chun feidhmíocht a fheabhsú i ndáil le paraiméadar den sórt sin. Ba cheart ceanglais faisnéise den sórt sin a shocrú sa bhreis ar na ceanglais feidhmíochta ar an bparaiméadar táirge céanna, nó ina n‑ionad, de réir mar is iomchuí. I gcás ina n‑áirítear ceanglais faisnéise i ngníomh tarmligthe, ba cheart a shonrú ann an modh chun an fhaisnéis is gá a chur ar fáil, amhail í a chur ar shuíomh gréasáin saor-rochtana, ar phas táirge nó ar lipéad táirge. Tá gá le ceanglais faisnéise le go dtarlóidh an t‑athrú iompraíochta is gá chun a áirithiú go mbainfear amach cuspóirí inbhuanaitheachta comhshaoil an Rialacháin seo. Trí bhonn láidir a chur ar fáil do cheannaitheoirí agus d’údaráis phoiblí chun táirgí a chur i gcomparáid le chéile ar bhonn a n‑inbhuanaitheachta comhshaoil, táthar ag súil go gcuirfidh na ceanglais faisnéise dlús le tomhaltóirí agus le húdaráis phoiblí i dtreo roghanna níos inbhuanaithe a dhéanamh. (24)I gcás ina mbeidh ceanglais faisnéise sna gníomhartha tarmligthe, féadfaidh siad ina theannta sin aicmí feidhmíochta a chinneadh i ndáil le paraiméadar táirge ábhartha amháin nó níos mó, d’fhonn comparáid idir táirgí ar bhonn an pharaiméadair sin a éascú. Le haicmí feidhmíochta, ba cheart a bheith in ann táirgí a dhifreáil bunaithe ar a n‑inbhuanaitheacht choibhneasta agus d’fhéadfadh tomhaltóirí agus údaráis phoiblí araon iad a úsáid. Dá réir sin, tá sé i gceist leo an margadh a chur chun cinn i dtreo táirgí níos inbhuanaithe.

(25)Chun táirgí atá inbhuanaithe a shainaithint agus a chur chun cinn, is príomheilimint í faisnéis maidir le láithreacht substaintí ar ábhar imní iad i dtáirgí. Cinneann comhdhéanamh ceimiceach táirgí a bhfeidhmiúlachtaí agus a dtionchar den chuid is mó, chomh maith leis na féidearthachtaí maidir lena n‑athúsáid nó lena n‑aisghabháil nuair a dhéantar dramhaíl díobh. Éilítear sa Straitéis Ceimiceán um an Inbhuaine go ndéanfaí an láithreacht substaintí ar ábhar imní iad i dtáirgí a íoslaghdú, agus go n‑áiritheofar go mbeidh fáil ar fhaisnéis maidir le hábhar ceimiceach agus le húsáid shábháilte, trí cheanglais faisnéise a thabhairt isteach agus trí rianú a dhéanamh ar an láithreacht substaintí ar ábhar imní iad le linn shaolré na n‑ábhar agus na dtáirgí. Le Rialachán (CE) Uimh. 1272/2008 ó Pharlaimint na hEorpa agus ón gComhairle agus le reachtaíocht eile atá ann cheana maidir le ceimiceáin amhail Rialachán (CE) Uimh. 1223/2009, áirithítear cumarsáid cheana féin maidir le guaiseacha ar an tsláinte nó ar an gcomhshaol mar gheall ar shubstaintí áirithe ar ábhar imní iad astu féin nó i meascán. Ba cheart úsáideoirí substaintí agus meascán a chur ar an eolas freisin maidir le faisnéis ábhartha a bhaineann le hinbhuanaitheacht nach mbaineann go príomha le guaiseacha ar an tsláinte ná ar an gcomhshaol. Thairis sin, ba cheart d’úsáideoirí táirgí nach substaintí ná meascáin iad, agus do bhainisteoirí dramhaíola ó tháirgí den sórt sin, faisnéis a bhaineann leis an inbhuanaitheacht a fháil freisin, lena n‑áirítear faisnéis a bhaineann go príomha le guaiseacha ceimiceán ar an tsláinte nó ar an gcomhshaol. Dá bhrí sin, ba cheart foráil a dhéanamh leis an Rialachán seo maidir le ceanglais a shocrú a bhaineann le faisnéis inbhuanaitheachta a rianú agus a chur in iúl, lena n‑áirítear láithreacht substaintí ar ábhar imní iad i dtáirgí le linn a saolré, lena n‑áirítear é sin a dhéanamh d’fhonn iad a dhí‑éilliú agus a aisghabháil nuair a dhéantar dramhaíl díobh. Ba cheart é a bheith d’aidhm ag creat den sórt sin gach substaint ar ábhar imní é a chumhdach de réir a chéile i ngach táirge a liostaítear sna pleananna oibre ina leagtar amach na grúpaí táirgí a bhfuil sé ar intinn ag an gCoimisiún dul i ngleic leo. (26)Ba cheart an ceanglas maidir le pas táirge a chur ar fáil a bheith san áireamh sna ceanglais maidir le faisnéis a leagtar amach faoin Rialachán seo. Is uirlis thábhachtach é an pas táirge chun faisnéis a chur ar fáil do ghníomhaithe feadh an tslabhra luacha ina iomláine agus ba cheart feabhas suntasach a theacht ar inrianaitheacht táirge ó cheann go ceann ar feadh a shlabhra luacha má tá pas táirge ar fáil. I measc nithe eile, ba cheart an pas táirge a bheith ina chabhair le tomhaltóirí roghanna eolasacha a dhéanamh trí fheabhas a chur ar an rochtain atá acu ar fhaisnéis faoi tháirgí atá ábhartha dóibh, trí ghníomhaithe eile slabhra luacha, amhail deisitheoirí nó lucht athchúrsála, a cheadú d’oibreoirí eacnamaíocha chun rochtain a fháil ar fhaisnéis ábhartha, agus trína chur ar a gcumas d’údaráis inniúla náisiúnta a ndualgais a chomhlíonadh. Chun na críche sin, níor cheart an pas táirge a ionadú ach comhlánú a dhéanamh ar na foirmeacha neamhdhigitiúla a bhaineann le faisnéis a tharchur, amhail faisnéis sa lámhleabhar táirge nó ar lipéad. Ina theannta sin, ba cheart a bheith ábalta an pas táirge a úsáid le haghaidh faisnéis faoi ghnéithe inbhuanaitheachta eile is infheidhme maidir leis an ngrúpa táirgí ábhartha de bhun reachtaíocht eile de chuid an Aontais. (27)Chun cineál an táirge agus a mhargadh a chur san áireamh, ba cheart an fhaisnéis atá le cuimsiú sa phas táirge a scrúdú go cúramach ar bhonn cás ar chás agus rialacha a bhaineann go sonrach leis an táirge á n‑ullmhú. Chun rochtain ar an bhfaisnéis a eascraíonn as sin a bharrfheabhsú agus cearta maoine intleachtúla á gcosaint an tráth céanna, ní mór an pas táirge a cheapadh agus a chur chun feidhme le go gceadófar rochtain dhifreáilte ar an bhfaisnéis a chuimsítear sa phas táirge ag brath ar chineál na faisnéise agus ar thíopeolaíocht na bpáirtithe leasmhara. Ar an gcaoi chéanna, chun costais atá ar chuideachtaí agus ar an bpobal a sheachaint, ar costais iad a bheadh díréireach leis na sochair níos leithne, ba cheart baint shonrach a bheith ag an bpas táirge leis an tsamhail ítime, bhaisce nó táirge, ag brath, mar shampla, ar chastacht an tslabhra luacha, ar mhéid, ar chineál nó ar thionchair na dtáirgí a bhreithnítear. (28)D’fhonn idir-inoibritheacht a áirithiú, ba cheart na cineálacha iompróirí sonraí ceadaithe a shonrú. Ar an gcúis chéanna, ba cheart an t‑iompróir sonraí agus an t‑aitheantóir táirge uathúil a scaoileadh i gcomhréir le caighdeáin atá aitheanta go hidirnáisiúnta. Ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun an Rialachán seo a leasú trí chaighdeáin a ionadú nó a chur isteach, ar caighdeáin iad ar i gcomhréir leo a fhéadfar an t‑iompróir sonraí agus na haitheantóirí uathúla a scaoileadh, i bhfianaise dul chun cinn teicniúil nó eolaíoch. Ba cheart a áirithiú leis sin go bhféadfaidh gach oibreoir eacnamaíoch an fhaisnéis atá sa phas táirge a thaifeadadh agus a tharchur, chomh maith le comhoiriúnacht an aitheantóra uathúil le comhpháirteanna seachtracha amhail gairis scanacháin a ráthú. (29)Chun nach gcuirfear moill gan ghá ar bhunú ceanglas éicidhearthóireachta seachas ar an bpas táirge nó chun a áirithiú gur féidir pasanna táirge a chur chun feidhme go héifeachtach, ba cheart cead a bheith ag an gCoimisiún grúpaí táirgí a dhíolmhú ó na ceanglais maidir le pasanna táirge i gcás nach bhfuil sonraíochtaí teicniúla ar fáil i ndáil leis na ceanglais fhíor-riachtanacha i gcomhair dhearadh agus oibriú teicniúil an phas táirge. Ar an gcaoi chéanna, chun ualach riaracháin nach bhfuil gá leis ar oibreoir eacnamaíoch a chosc, ba cheart cead a bheith ag an gCoimisiún grúpaí táirgí a dhíolmhú ó na ceanglais maidir le pasanna táirge i gcás ina bhfuil córas ann cheana féin i ndlí eile de chuid an Aontais chun faisnéis faoin táirge a sholáthar go digiteach lena gceadófaí do ghníomhaithe feadh an tslabhra luacha rochtain a fháil ar fhaisnéis táirge ábhartha agus lena n‑éascófaí fíorú ar chomhlíontacht leis an táirge ag údaráis inniúla náisiúnta. Ba cheart athbhreithniú tréimhsiúil a dhéanamh ar na díolúintí sin agus aird á tabhairt ar infhaighteacht bhreise sonraíochtaí teicniúla. (30)Gné bhunúsach is ea sainaithint uathúil táirgí chun inrianaitheacht a chumasú ar fud an tslabhra soláthair. Dá bhrí sin, ba cheart an pas táirge a bheith nasctha le haitheantóir táirge uathúil. Ina theannta sin, i gcás inarb iomchuí, ba cheart leis an bpas a bheith in ann na gníomhaithe agus na saoráidí monaraíochta a bhaineann leis an táirge sin a rianú. Chun idir-inoibritheacht a áirithiú, ba cheart aitheantóirí uathúla an oibreora agus aitheantóirí uathúla na saoráide lena gcumasófar inrianaitheacht a scaoileadh i gcomhréir le caighdeáin a aithnítear go hidirnáisiúnta. Ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun an Rialachán seo a leasú trí chaighdeáin a ionadú nó a chur isteach, ar caighdeáin iad ar i gcomhréir leo a fhéadfar aitheantóirí uathúla oibreora agus aitheantóirí uathúla saoráide a scaoileadh, i bhfianaise dul chun cinn teicniúil nó eolaíoch. (31)Trí iompróir sonraí a scanadh, amhail comhartha uisce nó cód mearfhreagartha (QR), ba cheart rochtain éasca a bheith ar fhaisnéis dhigitithe faoin táirge agus faoina shaolré nó, i gcás inarb infheidhme, faoina phas. I gcás inar féidir, ba cheart an t‑iompróir sonraí a bheith ar an táirge féin lena áirithiú go leanfaidh an fhaisnéis de bheith inrochtana i rith a shaolré. Is féidir eisceachtaí a dhéanamh, áfach, ag brath ar chineál, ar mhéid nó ar úsáid na dtáirgí lena mbaineann. (32)Chun a áirithiú go mbeidh an pas táirge solúbtha, láidir agus faoi thionchar an mhargaidh agus go bhforbraíonn sé i gcomhréir le samhlacha gnó, margaí agus nuálaíocht, ba cheart é a bhunú ar chóras sonraí díláraithe, arna bhunú agus arna chothabháil ag oibreoirí eacnamaíocha. Mar sin féin, chun críoch forfheidhmithe agus faireacháin, d’fhéadfadh sé gur ghá go mbeadh rochtain dhíreach ag na húdaráis náisiúnta inniúla agus ag an gCoimisiún ar thaifead ar gach iompróir sonraí agus aitheantóir uathúil atá nasctha le táirgí a chuirtear ar an margadh nó a chuirtear i seirbhís. (33)Chun rolladh amach éifeachtach an phas táirge a áirithiú, ba cheart dearadh teicniúil, ceanglais sonraí agus oibriú an phas táirge a bheith i gcomhréir le tacar ceanglas teicniúil riachtanach. Le ceanglais den sórt sin ba cheart bonn a sholáthar chun an pas táirge a imscaradh go comhsheasmhach thar earnálacha. Ba cheart sonraíochtaí teicniúla a bhunú chun cur chun feidhme éifeachtach na gceanglas fíor-riachtanach sin a áirithiú, i bhfoirm an chaighdeáin chomhchuibhithe dá dtagraítear san Iris Oifigiúil nó, mar rogha chúltaca, sonraíocht choiteann arna glacadh ag an gCoimisiún. Leis an dearadh teicniúil, ba cheart a áirithiú go mbeidh sonraí á n‑iompar ar an bpas táirge ar bhealach slán, agus rialacha príobháideachais á n‑urramú. Forbrófar an pas táirge digiteach i gcomhphlé oscailte le comhpháirtithe idirnáisiúnta, chun a dtuairimí a chur san áireamh agus sonraíochtaí teicniúla á bhforbairt agus chun a áirithiú go gcuideoidh siad le deireadh a chur le bacainní trádála ar tháirgí níos glaise agus le costais a ísliú d’infheistíochtaí, do mhargaíocht agus do chomhlíontacht inbhuanaithe. Chun go bhféadfar iad a chur chun feidhme go héifeachtach, ba cheart sonraíochtaí teicniúla agus ceanglais theicniúla a bhaineann le hinrianaitheacht ar fud an tslabhra luacha a fhorbairt, a mhéid is féidir, bunaithe ar chur chuige comhthoiliúil agus ar rannpháirtíocht, ceannach isteach agus comhoibriú éifeachtach tacar éagsúil gníomhaithe, lena n‑áirítear comhlachtaí um chaighdeánú, comhlachais tionscail, eagraíochtaí tomhaltóirí, saineolaithe, eagraíochtaí neamhrialtasacha agus comhpháirtithe idirnáisiúnta, lena n‑áirítear geilleagair i mbéal forbartha. (34)Chun forfheidhmiú ceanglas éicidhearthóireachta a fheabhsú, is gá go mbeadh rochtain dhíreach ag na húdaráis náisiúnta inniúla agus ag an gCoimisiún ar thaifead ar gach iompróir sonraí agus aitheantóir uathúil atá nasctha le táirgí a chuirtear ar an margadh nó a chuirtear i seirbhís. Chun na críche sin, ba cheart don Choimisiún clárlann pasanna táirge a bhunú agus a choinneáil ar bun chun na sonraí sin a stóráil. I gcás inar gá chun forfheidhmiú a éascú a thuilleadh, ba cheart don Choimisiún, de réir mar is iomchuí, faisnéis eile a shonrú a chuimsítear sa phas táirge nach mór a stóráil sa chlárlann. (35)Ba cheart aon phróiseáil sonraí pearsanta de bhun an Rialacháin seo a bheith i gcomhréir leis na rialacha is infheidhme maidir le cosaint sonraí pearsanta. Ba cheart do na húdaráis náisiúnta inniúla laistigh de na Ballstáit sonraí pearsanta a phróiseáil i gcomhréir le Rialachán (AE) 2016/679 ó Pharlaimint na hEorpa agus ón gComhairle. Aon phróiseáil a dhéanfaidh an Coimisiún ar shonraí pearsanta, ba cheart í a dhéanamh i gcomhréir le Rialachán (AE) 2018/1725 ó Pharlaimint na hEorpa agus ón gComhairle. (36)Tá forfheidhmiú éifeachtach i ndáil le táirgí a chuirtear ar mhargadh an Aontais, cibé acu a tháirgtear ar bhonn intíre nó a allmhairítear iad, riachtanach chun aidhmeanna an Rialacháin seo a bhaint amach. Dá bhrí sin, i gcás inar chuir an Coimisiún clárlann ar bun, ba cheart rochtain dhíreach a bheith ag na húdaráis chustaim uirthi trí Thimpeallacht an Ionaid Ilfhreastail AE maidir le Custam arna bunú le Rialachán (AE).../.... Is é an ról ba cheart a bheith ag lucht custaim a áirithiú go gcuirtear an tagairt do phas táirge ar fáil sa dearbhú custaim agus go bhfreagraíonn an tagairt sin d’aitheantóir táirge uathúil a stóráiltear sa chlárlann. D’fhágfadh sé sin go bhféadfadh lucht custaim a fhíorú go bhfuil pas táirge ann do tháirgí arna n‑allmhairiú. (37)I gcás ina stóráiltear faisnéis áirithe a chuimsítear sa phas táirge sa chlárlann de bhreis ar iompróirí sonraí agus aitheantóirí uathúla, ba cheart don Choimisiún a bheith in ann a fhoráil, i gcás inarb iomchuí, go bhfíoróidh na húdaráis chustaim an chomhsheasmhacht idir an fhaisnéis sin agus an dearbhú custaim, chun comhlíontacht le táirgí lena mbaineann ceanglais éicidhearthóireachta a fheabhsú agus an gá le hualach díréireach ar na húdaráis chustaim a sheachaint á chur san áireamh. (38)Leis an bhfaisnéis a chuimsítear sa phas táirge, is féidir leis na húdaráis chustaim an bhainistíocht riosca a shaibhriú agus a éascú agus díriú feabhsaithe ar rialuithe ag an teorainn a chumasú. Dá bhrí sin, ba cheart do na húdaráis chustaim a bheith in ann an fhaisnéis a chuimsítear sa phas táirge agus sa chlár gaolmhar a aisghabháil agus a úsáid chun a gcúraimí a dhéanamh i gcomhréir le reachtaíocht an Aontais, lena n‑áirítear iad a dhéanamh le haghaidh bainistíocht riosca i gcomhréir le Rialachán (AE) Uimh. 952/2013 ó Pharlaimint na hEorpa agus ón gComhairle. (39)Chun tomhaltóirí a spreagadh i dtreo roghanna níos inbhuanaithe, ba cheart faisnéis a sholáthar ar lipéid, nuair a cheanglaítear sin leis na gníomhartha tarmligthe arna nglacadh de bhun an Rialacháin seo, lena gceadófaí comparáid éifeachtach a dhéanamh idir táirgí, mar shampla trí aicmí feidhmíochta a léiriú. I gcomhair tomhaltóirí go sonrach, is féidir le lipéid fhisiceacha a bheith ina bhfoinse bhreise faisnéise ag an áit díolacháin. Is féidir leo bonn tapa amhairc a sholáthar do thomhaltóirí chun idirdhealú a dhéanamh idir táirgí bunaithe ar a bhfeidhmíocht i ndáil le paraiméadar sonrach táirge nó tacar paraiméadar táirge. Ba cheart, i gcás inarb iomchuí, rochtain a cheadú leo ar fhaisnéis bhreise trí thagairtí sonracha a bheith orthu amhail seoltaí suíomhanna gréasáin, cóid dhinimiciúla QR, naisc chuig lipéid ar líne nó aon mhodh iomchuí atá dírithe ar an tomhaltóir. Ba cheart don Choimisiún a leagan amach sa ghníomh tarmligthe ábhartha an bealach is éifeachtaí chun lipéid den sórt sin a thaispeáint, lena n‑áirítear iad a thaispeáint i gcás ciandíolachán ar líne, agus na himpleachtaí le haghaidh custaiméirí agus oibreoirí eacnamaíocha agus saintréithe na dtáirgí lena mbaineann á gcur san áireamh. Féadfaidh an Coimisiún a éileamh freisin go ndéanfar an lipéad a chló ar phacáistíocht an táirge. (40)Rialachán (AE) 2017/1369 lena leagtar síos creat maidir le lipéadú fuinnimh, tá feidhm aige, i gcomhthráth leis an Rialachán seo, maidir le táirgí a bhaineann le fuinneamh. Ciallaíonn sé sin gurb iad na lipéid fuinnimh an phríomhionstraim lena soláthraítear an fhaisnéis iomchuí do thomhaltóirí i leith táirgí a bhaineann le fuinneamh agus gur cheart, i gcás inarb iomchuí, na haicmí feidhmíochta a chinntear faoin Rialachán seo a ionchorprú ar an lipéad mar fhaisnéis fhorlíontach dá bhforáiltear in Airteagal 16 de Rialachán (AE) 2017/1369. I gcásanna nach féidir faisnéis ábhartha maidir le feidhmíocht táirge i ndáil le paraiméadar táirge a áireamh mar fhaisnéis fhorlíontach ar an lipéad fuinnimh a bunaíodh don táirge a bhaineann le fuinneamh de bhun Rialachán (AE) 2017/1369, ba cheart don Choimisiún a mheas an bhfuil lipéad le bunú i gcomhréir leis an Rialachán seo, agus an gá atá ann go gcuirfí tomhaltóirí ar an eolas faoi na paraiméadair is ábhartha don táirge agus na míbhuntáistí i dtéarmaí rioscaí mearbhaill don phobal agus an ualaigh róthrom riaracháin ar oibreoirí eacnamaíocha á gcur san áireamh. (41)Ba cheart tomhaltóirí a chosaint ar fhaisnéis mhíthreorach a d’fhéadfadh cur isteach ar a roghanna i gcás táirgí níos inbhuanaithe. Ar na cúiseanna sin, ba cheart toirmeasc a chur ar tháirgí a chur ar an margadh ar a bhfuil lipéad a dhéanann aithris ar na lipéid dá bhforáiltear sa Rialachán seo. (42)Chun cuspóirí an Chomhaontaithe Ghlais don Eoraip a bhaint amach ar an mbealach is éifeachtúla agus chun aghaidh a thabhairt ar na táirgí is mó tionchar ar dtús, ba cheart don Choimisiún tosaíocht a thabhairt do na táirgí atá le rialáil faoin Rialachán seo agus do na ceanglais a mbeidh feidhm acu maidir leo. Ba cheart don Choimisiún plean oibre a ghlacadh bunaithe ar an bpróiseas a leanadh le haghaidh beartú tosaíochta faoi Threoir 2009/125/CE, lena gcumhdófaí 3 bliana ar a laghad, lena leagfaí síos liosta de ghrúpaí táirgí a bhfuil sé beartaithe aige gníomhartha tarmligthe a ghlacadh ina leith mar aon le gnéithe an táirge a bhfuil sé beartaithe aige gníomhartha tarmligthe a ghlacadh ina leith a bhfuil feidhm chothrománach acu. Ba cheart don Choimisiún a thosaíocht a bhunú ar shraith critéar a bhaineann go háirithe le rannchuidiú féideartha na ngníomhartha tarmligthe le cuspóirí aeráide, comhshaoil agus fuinnimh an Aontais agus a n‑acmhainneacht chun feabhas a chur ar ghnéithe an táirge a roghnaítear gan costa